url: =Minam hihna (National Identity) i cih… ~ Tual Khan Suan :: ZOMI DAILY\nposted on 9 July 2016 at 5:59 pm Lomkholna: News, Politics, Tualkhansuan, Zomi\nMinam khat hihna (identity) ciaptehna dingin tehkakna a kineih theih hangin khat leh khat gawm pen nih (1+1=2) or bem leh bem gawm pen bem (0+0=0) cih tawh kiteh thei hetlo hi. Tua bang mah in Pasian in leitung ah Adam leh Eve bawl a hih manin a ma suan leh khak vive hi hangin minam kibang vive hi cih tawh gen leng, muhna kibang hetlo suak ding hi. Tua bek thamlo in a vom teng minam khat, a kang teng minam khat cih bangin a vom leh kang thu tawh zong kiciapteh theilo hi. Beh leh phung, khua leh tui bek en in zong kiciam teh theilo hi. Minam khat hi cin kiciapteh theihna ding thu khat bek en in i gen leh kicing khin zo lo hi.\nMinam khat hihna (national identity) pen huang saupi nei a hihi. Tua mah bangin minam khat i identity ciaptehna dingin a hang (factors) tuamtuam om hi. Tua a hangte huam khatlo, a hih kei leh tua ahangte khat bek en in, minam khat i identity i ciapteh leh tua ciaptehna pen kicing zo hetlo ding hi. Minam khat i identity pen tua minamte i khotang nuntak zia (social life) zia tung pan in ki en a kiciamteh hi zaw hi.\nTua minamte i sisan khanggui, ngeina (cultures), zia leh tong (traditions), tenna mun leh mual (geographically location), pau (languages), nek leh tak zon zia leh mel leh puam kinai zia cih bang en in i tehkak ding thupi pen hi. Minam khat i neih minam hihna (national identity) a piangsak a hang (factors) te pen a tawntung in kikheng den a hih manin tua minamte zong khua hun tawh kituak in ngaihsutna kikheng den hi.\nGentehna khat ah, hun khat lai in tuhun a Zomi hi’ing a ci minam sung panin tuhun a minam dangte hong ciaptehna Chin/ Kuki cih pen kinial valval lua lo hi. Minam khat i identity dinga tehkakna a kilam dang sak a hang (factors) te khat, or a vek in a kikhek lamdang nan hangin tua bang lungsim kikhelna hong piang a hihi.\nMinam khat i identity ciaptehna dingin tua minam hi’ing a citeng hi cih tawh ciamteh leng kilawm hetlo ding hi. Tua minam hi’ing a citeng pen a taktak in a mau a dingin minam hihna (national identity) a kul nawnlo a hi zaw hi. A mau pen tua minam min leh hihna a kiciamteh zo suak uh a hihi man hi. Minam hihna (National identity) pen a kimu theinate (identical) tawh ciapteh leh tehkak ding hi zaw a, feeling or emotion peuh tawh tehkak ding hilo zaw hi.\nGentehna in Kawlte khat pen Kawl sisan nei a hih manin a ma ut leh utloh thu tawh Kawl minam pan taikhia ziau theilo ding hi. (Hih mun ah gammi- citizenship leh nationality khen kul hi.) Sisan khanggui zui a minam ciaptehna tawh kileh bulh in, khankhiatna leh ngeina zuihna hangin minam ciaptehna zong a thupi khat a hihi. Kawl lak a suak, khangkhia a hih manin Kawlmi suah gawp hi cih kiza zelzel hi. Hih tawh kizui in gentehna dang khat ah, tulai tak a Kawl gam sungah i minam party Zomi Congress for Democracy (ZCD) party sum kempipa, Kumar bang a sisan khanggui zui in Zomi a hih loh hangin a khankhiatna leh a ngeina zuihte hangin Zomi in kiseh hi.\nTual Khan Suan @ Zomi Forum on Zomi Identity 2016\nMinam khat i identity ciaptehna dingin “tua minam a ut teng” cih tawh khensak leng zong kikhial mahmah ding hi.“ A ut teng” cih tak teh a tangzai mahmah a bat hangin dai (fence) a um tawh kibangin neu cik a huam lam kithei khalo mawk hi. Kipawlna khatpeuh ah “ a ut teng” cih paulak in kipawlna phuh in, kidong taktak leng tua kipawlna a thapia mi seh-li-suah, seh-khat in “ ka ut man hi” hong ci khollo kha ding hi.\nKipawlna maimai sang a thupi zaw minam hihna (identity) pen “ a ut teng, a utlo teng” cih peuh tawh khen sat a, dai kaih ding hoihlo hi. Gentehna in Zomi bangin i minam min dingin ci ni cih hoih sakna tawh “ a ut teng, Zomi, a utlo teng Zomi hilo” cih tawh khenlian leng sisan khanggui kizom Zomi sisan nei sinsen pawlkhat pen a khinkhia suak lian hi. Pawlkhat in Zomi sisan a neih a, 100% Zomi a hih hangin Zomi kicih ding ut pah lo kha ding hi.\nKamphen kullo teng pen minam khat hi cih bulphuh ding minam khat i identity a ciap teh ding hi leueleu leng zong hamsa mahmham ding hi. Mihing pen nuntak zon zia a kibat loh bangin i khan khiat na mun kibanglo a hih manin kampau BEK bulphuh ding minam vai gen theih loh leuleu hi. Minam dang lak a khang khia te in a mau minam pau pen zang siamlo kha ding hi. Tua bangin minam dang zi/pasal neite sung pan a suak ta/tanu ten zong tua minam pau zang siam kimlo thei hi. Tua bang mite en kik leng lah a sisan uh pen a nu leh pa sisan mah nei lai veve uhhi.\nTua a hih teh, minam khat i identity pen a hang ( factors) khat bek en a gen ding hilo hi. Tual Khan Suan\nPrevious: Minam Net member khempeuh kiangah huhna ngetna\nNext: Kawlgam bup Census ah Zomite minam lianin kiciamteh ta ~ SK. Gin Khan Pau\nKL sanginn meikang: Sangnaupang te’n honghuh un ci’n kapziahziah


timestamp: atn

url: =Nek loh buan lawh ~ Pope Francis leh Zomi Movie vai :: ZOMI DAILY\nposted on 30 November 2017 at 4:41 pm UTC+9:30 Lomkholna: Dongmung, News, Zomi\nTulai Zomite sungah ei mimal in I nek khak hetlo ding I buan lawh thu nih om a, tuate Pope Francis Kawlgam Zinna le Zomi Movie thak vai ahi hi. Kei mimal ngaihsutna le muhna tawm hong gelh pak ing…..\n1. Pope Francis Kawlgam Khualzinna\nRoman Catholic makaipi a sangbel Pope Francis’ Kawlgam hong zinna tungtawnin Zomi sungah muhdan, ngaihsut zia tampi social media tungah I mu khia hi. Tua tawh kimemat in kei muhna ah:\ni. Zomi RCM Pawlpite: Zomi sunga RC biakna zui pawlkhat in Pope Francis hong zinna pen amau mimal/pawlpi aituam vai bangin sangin hong gen uh hi. Tua thu hangin mi pawlkhat in na sang khial uh a, laigual kilawmlo tampi hong gelhkhia uh hi. Pope hong zinna pen biakna vai hi masa khollo a, Kawlgamah ki-itna le daihna (Love& Peace) a om theih nading lunggulhna tawh hong zin ahih banah Kawlgam makaite lunggulhna om bangin hong zin ahi hi.\nii. Zomi RC Pawlpi ahilote: Zomi sungah RC biakna ahilo mi pawlkhatte in social media tungah amau muhna le RC Pawlpi/biakna a neumuhna ahihkeh a telkhialhna ahihkeh amau muhna bek ultung sakin lai hong suaksak uh a, tuapen haina nam khat ahi hi. Pope pen RC makaipi ahih manin RC upna zui Kawlgam a om Zomite leh namdangte in kipahpih uh in a nuampih uh pen khialhna omlo a, ahi ding mah ahi hi.\niii. Pope hong zinna pen Zomi sungah kitot kiselna piangsak ding leh kineumuhna le kitelkhialhna piangsak ding hilo hi. RC Upna zuite in zong na kiphatsak pih luapah loin, RC upna a zuilote in zong na telkhial pah lua kei leng hoihpen ding hi. Pope hong zinna ahang le a tupna bang hiam, cih telcian masa phot leng I thu hong namtui ding hi.\n2. Zomi Movie Thak Vai\nTulai tak Zomi Social Media sungah hong thang mahmah leh mipite lungsim hong luah mahmah thute in Pope Kawlgam zinna le Sia Do Khup makaihna tawh kibawl ding USA gam bulphuh Zomi Movie thak ahi hi.\nPope khualzinna tawh kisai a tungah I gen khin zo hi. Zomi Movie thak tawh kisai gen pak leng….Hih Movie ading makaipi Sia Do Khup in ama gelna le ngimnate ama mimal FB Page panin a kicing in hong suaksak zel hi. USA a tuncil in Sanggampa Gin Mung (The First Zomi Hollywood Actor) tawh kikum khawmin Zomi Movie thak ding vai hong suaksak hi. (Gin Mung tawh photo zong suang hi).\nAma lunggulhna om bangin quality nei mahmah Movie bawlsawm ahihna thu zong I thei hi. Tua tawh kimemat in, Video Camera man ding, Video Editing ding, Fighting Action ah a panpih ding leh Movie sunga kihel ding mi a deih zah a ngahna thu zong ama FB pan hong tangko khin hi. (Sanggampa Gin Mung in zong ama FB pan hong tangkona om hi).\nTua kawmkal panin mi pawlkhat in, “Hipa Minta(Actor) sem ding ih deih hiam; vote pia ni, a ci tawh…hinu Mintami(Actress) sem ding I deih hiam; vote pia ni, a ci tawh, sum le pai tawh a mapang nuamte na min, na omna le na piak ding zah comments ah a ci tawh… I ciak ngeingai uh hi. I kipanpih nopna le I kideihsaknate thupi mahmah hi. Ahi zongin makaipipa in a hunzui in ama FB page panin hong zasak lel ahih manin a kisam nawnlo thute tawh na buaibuai kei zaw leng a hoihzaw dingin I lamen hi.\n3). Zomite’ Pilvang Hunta\nTuhun pen Social Media (IT) hun ahih mah bangin I pilvang ding kisam hi. E’n thei kisa a, thu khat I suahsak pen midangte’n olno takin mun tampipan na kan thei ahih manin thu le la mawk suahsak ziauziau ding kilawm lo hi. Ngaihsutna hong kidong thute ah na ngaihsutna ciang i gen ding hi a, i khensatna i gen ding hilo hi.\nNa khempeuh in hun nei in, hang nei ahih manin a hun le a hang I tel masak ding kisam hi. Banghangin hi thu piang hiam? Bangteng kisem khin hiam? Bang ciang tung ta hiam? Kei tawh kisai mah hiam? Ken bang seppih thei ding, huh thei ding, cihte I ngaihsut ding hi a, ei tawh a kisai khol kei leh theihpih ciang tawh paisan theih ding zong kisam hi.\nMedia sem nuam taktak i hih a, Social Media FB tawh min ngah nuam i hih leh i laigelhte, i lai postte kician sak in, i laimalte limtak puah in zuun ni…Khantohna I cihpen nisim a ei le ei kipuah phat tohtohna ahi hi. A thu kimcing I theih kei leh zong Social Media ah suaksak se dah lel ni.\nNek loh Buan lawh…\nHih teng kong gelhkhiatna zong kei adingin nek loh buan lawh mah ahi hi. Hun bei, sum bei in kong suahsakna pen nang tawh kibang khat ka hihna ahi hi. Banghang hiam cih leh ei tawh kisai lua khollo thute ah buai lua ihih manin ahi hi. Lungdam ei, Zomite hanlung ciam khangto diam, Genkhialhnate hong maisak vo, Dong Mung\nPrevious: Pope in Myanmar Minorities ten phubalakna a ciing lohna dingun kunh\nNext: Satan’ ngian ~ Tdkhen


url: =Na Go Manpha Pen – I - TUNGZANG NEWS\nNa Go Manpha Pen – I\nSum-le-pai thu i kikupna ah a kihello theilo pen go (asset) leh bat (liabilities) ahihi. Asset pen ZoDictionary in “(n) van neih, neih leh lam zuak theih inn, huan, logamte” ci hi. A tom in sum suah theih i gote ahihi.\nI gensa bang in i innsung leh mimal sum-le-pai zeekna ah a kicing zaw leh a nuam zaw nuntakna i lunggulh leh i septheih nam nih om hi – i sum zatzah khiam ding, ahih kei leh, i sum muhna khangsak ding. Tuni in i sum muhna khan zia ding khat kikum ni. Tu laitak na go manphapen leh lianpen in i sepna (job) ahihi.\nBang hang in i sepna i go manpha pen hiam, cih en ni.\nNasepna Manphatna Nam 5\nNa sepna in, na hihna ahihi: Na sepna in nang hihna (identity) hong pia hi. Na ut in na ut kei zong in, mite in na nasepna in hong ciamteh ding uhi. Sazuakpa, mehzuakpa, Sangsiapa, Doctorpa, Siapa, ci-in i sepna hang in min hong kipia a, tuate i hihna hong suak hi.\nNa sepna in na nuntakna dinmun lak hi: Nasep pawlkhat ah sum tamlo a, sum tamna nasep zong om veve hi. Tua man in, na sepna in na nuntakna dinmun (living standard) hong lak hi. Kumpi nasem na hih leh na ngawl kei ding a, na hau kei ding hi. Nangma mimal na sem na hih leh na hau mahmah thei a, zong na ngawl thei ding hi.\nNa nuntakzia lak hi: Na nasep pen laigelh hiam, lai tawh kisai khat peuh ahih leh, sabuai tawh a ki gamla ngei mello khat na hi ding hi. Thu ngaihsunsun mi khat zong na hi ding hi. Galkap khat na hih leh sabuai cih thadah, innsung ah zong na om man kei ding hi. Ngaihsutna sang in sepkhiatna na ki-vazaw ding hi. Na sepna hang in khualzin kisam den hiam, ahih kei leh, khua khat sung ah om den ding khat na hi hiam, cih pen na sepna in sai hi.\nNa innkuan vakna sum naak hi: Na nasep in na sum naak hi a, tualo in sum na nei kei ding hi. Tua man in, manpha mahmah hi. Na summuhte tawh ne in na dawn a, silh-le-ten, inn-le-lo hong pia hi. Tua bek hilo in na innkuanpihte na vaak a, na tate mailam nuntak nading leh pilna-siamna neih na ding in saang na kahsak hi. Na sepna hang bek ahihi.\nNa mailam nuntakna ding hi: I sepna tawh kituak in i mailam nuntakna zia ding nangawn genkholh theih hi. Na nasepna ah na khantohna (prospects) a tam/om hiam? Na sepna organisation/company a liat le neu in zong sai ding hi. Sumbuuk ngak khat na hih leh manager ciang na khangto thei kha ding a, tua tung ah a sumbuuk neite hi kha ding hi.\nI sepna in i nuntakna ah thu tampi leh i nuntakzia nangawn sai mahmah hi. Tua man in nasepna khat peuhpeuh pen saupi muhna leh ngimna tawh a zong lai ding te in zon ding ahihi. I mimal lunglutna leh siamna i neihte tawh zong a kituak hiam cih pen ettel mahmah kisam hi. Tulaitak i nuntakna leh i mailam nuntakna nangawn pen i sepna ah kinga mahmah hi. Tua man in i sepna bang ci leh a manphapen a zang ding cih leh i sepna bang ci manphatzaw sak lai ding cih zong ngaihsut ding a thupi khat i ka tuat hi.\nMangkam in, actively manage your career cih khat om hi. I sepna pen nisim va kuan ding a, a kha cin ciang sum la cih bek tawh hi theilo hi. Na nasepna ah khantohna (promotion/increment) na sepzah tawh kituak na ngah ding pen a kilawm leh a hoih khat ahihi. Tua ding in nang mah in tupna leh ngimna na neih ding ahihi. Na nasepna na kep ding leh na puah ding ahihi.\nI sepna a manphatzawk nading in lampi nam nih om hi:\nPromotion – ZoDictionary in, kahtohna, khantohsakna, za khanna ci-in gelh hi.\nIncrement - ZoDictionary in, sum ngahzah khanna, khasum khanna ci leuleu hi.\nA tangpi in za khanna leh khasum khanna pen kizui zel hi. Ahizong in, kizui teitei ding cihna hi tuanlo hi. Za i cih pen sum a tamzawk man bek in a kideih hilo a, a tung a i nasepna manphatzia nam 5 i gente hang zong ahihi. Khasum khanna in za khanna a zui kei zong in lungkimna leh hihna lianzaw, thupizaw hong pia thei hi.\nZa Khanna leh Khasum Khanna Bang Ci Ngah Ding Tup-le-ngim kician nei in: Midangte tawh kiteh ding hilo a, ei-le-ei kiteh ding ahihi. Tu’n sepna nei na hih leh na maban bang hi ding a, koi ciang kalsuan ding na hiam cih ngimna leh tupna nei in. Sepna nei ta’ng ci’n kilungmuang sak, kilungkim bawl kei in. Na tupna leh ngimna zahzah in na za khang in, na khasum leh na nuntakna khangto ding hi. Na managerte leh siate na ngimna, na lungulhna a kilawm leh kituak in theihsak in. Amau zong mi muanhuai leh makai ding a zong tawntung uh ahihi. Na company neite in mi gina leh muanhuai kisam uhi.\nNa sep ding val sem in: Na sep ding (tavuan) zo mahmah in. A val in zong sem lel in. Manager na lunggulh leh manager khat i nasep zah sem in, siam sawm in. Hih kei sep ding hi kei cih nei kei in. Za khanna ding leh khasum khanna ding in na za tawh kituaklo liang in na nasep kisam hi. Na tungsiahte in hong mu in hong pakta ding uh a, za khanna hong pia ding uhi.\nNa tungsiahte theisak in: A tung a i gente na tungsiahte na theihsak kei leh phatuamlo thei hi. Na ngimna, na lunggulhna, na nasepna khempeuh (a diak in a hoih leh a val na sep peuhmah) na siate, na managerte lak in theihsak in. Zomite pen a tangpi i hoihna lam gen ding haksa kisa hi. I company makaite, a neite, leh managerte in i sepna khempeuh hong theilo uhi. Tua man in eimah mah in i lak ding leh i theihsak kisam hi. Na lawmte’n zong nang nasep hong gensaklo ding uhi. Nangmah in na sepna ah za khanna leh khasum khanna ding tavuan na lak ding ahihi. Na managerte vaihawm ding ngak kisam denlo hi!\nNgen in!: Na sep ding val sem in, na tungsiahte na theihsak khit nangawn ciang in za khanna leh khasum khanna na ngah kei lailai leh na nget ding ahihi. Ngen in hong ki pia ding hi cih phawk in. I managerte leh siate in i manphatna phawklo thei uhi. Tua bang a na nget ciang in, na siate in bang hang na za khansak ding ka hiam hong ci kha ding hi. Bang hang na khasum khang tuam ding hiam, na lawmte a zong khanglo pi, hong ci thei hi. Tua ciang in nang na citna, na siamna, na septheihnate na lak ding hi. Kam nem tak leh maitai tak in na gen ding hi. Hehna in hehna leh thangpaihna bekmah piangsak hi.\nHong kipia kei leh e? Na za hong ki khansak kei a, na khasum hong kikhan sak pah kei leh, bangteng sem leng ka za khangthei ding hiam cih na siate dong lel in. Za khan ding na deihna, lunggulhna kilang ding a, a sem ngap, a kithalawh ngap mahmah na hihna kilang ding hi. Na siate’n hong gen pahloh hang uh, hong pakta giugiau khin ta ding uhi. Na za khan ding leh khasum khan ding pen a hun bek in sam hi thei hi.\nI leitung go manphapen i sepna, a manphazaw leh a thupizaw a i bawl ding, i zat ding pen Pasian deihna tawh zong kituak hi. Talent hong kipiate a zah tampi a khangsak ding leh meetsak ding i tavuan ahihi.\nThis entry was posted in Business and tagged go, manpha, nasem, sepna on March 14, 2014.


url: =Nung September khasung Leitung Thuthang azatding Computer leinading Zomidaily te thusiamna tawh kha khat sung huhna ongngetsakna pan akingah ahi sumtang $ 1,211.74 kiciantak in kana ngah a ongpiakhia mimal kim tung leh ongvaaihawm khiatsak ahi Zomidaily tung ah kalung dam mahmah hi. Tua ban ah kamtawh, laaitawh ongpan pih a tha ongpia teng leh attack ongbawllo kheempeuh tung ah zong lungdamna lianpi kongko hi. Zomi te bangciang in kalsuan khawmthei ta cihpeen liimlangh ah ei le ei I ki et bang in hihtungtawn in ki enkik thei ihihi. Tutung Fund Rise natawh kisai in Zomi te omzia nam 4 kimukhia a anuai abang ahihi.\n1. Minam,Laai,Gam ading ahihnaal leh , Sum,Kam,Laai tawh huhpah in tha piapah\n2. Athei khalo azakha lo kineih vilvel\n3. Ama vaaihawm na kihello ahihman thupi sathei ngiatlo\n4. Lah huh sawmlo, lah sepsawmlo Mualtan gilo bang in mimawh sakding bekbek thei. Khat bang peuh mah in ihmulo liang in ongko in khutdawh ngenpa ongcihna mun kua khasum piak hiliang hiam. US a omte hilaai deep koibang dan a US tungthei zawzen hitam\n· US Vice President MR Joe Biden zong akhuak mannawnlo hiam nungkaal October 2 ni I n Harvard University sangnau pangtekiang ah thugenna nei a Arab kipawlna ten IS te gaalvan alomalom in huh ci kha mawkmawk ahihman in Arab gam kipawlna UAE te khasia mahmah in US ten nongtua cih uhleh IS te noguak in do un acih ek uhleh Mr Biden zong athugen phawkkik a UAE tetung a khukdin in khitui taakdetdet in mawhmaaina October 6, 2014 ni in nei hi.\n· India- Pakistan gamgi Kashmir khua ah October 6, 2014 ni in Pakistan gaalkaapten India gaalkaap ten gamgi kantan in Pakistan mi 4 that ci in ngawh uh ahihman langnih sona ongkibehlap a tawlkhat sung Thautang kikheek diamdiam uha India gammi m I 5 zong thautang kilawnkhial in kha in si uhhi.\nTukum March 8 ni a amangcip dildeel Malaysia vanleeng MH370 upmawhna thak zongding a Malaysia kumpi tawh thuciam abawl Misiamte October 6, 2014 ni in India tuipi nuailam ah Tembawpi tawh nasep kipan ziahziah kikta uhhi. Tuipi sung tai1,100 huamsung tuisung manzaihna,sikhuup tetawh akibawl tuhun tawh kituak setvanhoih nono te tawh nasiatak in zongding uhhi.\n· Syria gam leh Turkey gamgi khuapi khat ahi Kobane abeisa nithum pan kipan tuni October 6, 2014 niciangdong IS migilo te leh Kurdish tualsung gaalkaap te nasiatak in kido uha, October 6, 2014 ni in Kurdish gaalkaap 30 si uhhi. US ten IS phualpi mun 2 vanlam tawh kapzansak sam uha, UAE te ahihleh Biden kampau nahang in khawlphot uh ahihman IS ten nehsawh mahmah ta uhhi. Turkey te zong Tank khawngtawh kithawi keeisam napi in IS te huhzaw maw cihnop huaikhat in mazang khollo ban ah Vanlam pan kisu thei taklo ahihmna Kobane khuapi peen asawtlo in IS te khutsung tungkhading in kilam en ciatta hi.\n· Brazil gam President kiteelna October 5 ni in kipanta uha, President seemlaaitak ahi Dilma Rousseff in tuciangciang42% khawn ngah in atampeen suak ahi ahizong in kiciannaailo a azo alel October 26 niciang kiteltak in pulaakkhia panding ci in kumpi thuneite in taangkokhia uhhi.\nNorth Korea Leikha maangpi Kim Jong Un amangcip dildeel laaitak October 4 ni in North Korea ulian nihte South te kiang vahawh sukvingveng uha, sawtpi tak thukimna angahzawh loh uh kiholim ding thukimna ngahkik uhhi. Lei Kha Mangpi Kim Jong Un thu adot uhleh damlel cihsan uhhi. Ahizong in thukan cianten Kim Jong Un peen ache baailaihlaih a zi in satsakmaw, thaulua a akhe in khohnawnlo maw, kitheilo khe natna tawh bucip ci uhhi.


url: =2018 Kumthak Sungah Khamit Zawkna Ding\n2018 kum sungah Pasian in ni 365, kha 12, nai 8760, minute 525600 le nipi 52 letsong in hong piak ahi hi. Hih zahta-a, a tam nai le nite ii zat siam leh nang le kei a hampha ii hi-a, ii zatsiam kei leh khanna om lo-in, kiamsukna le supna tampi ii ngah lawh ding hi. A thupi penah Pasian' a it piangthakte adingin, kum khat khit kum khat Pasian' thu sungah picinna (Khamitna) lamah ii khantoh ding Pasian hong lamet penpen ahi hi. Ahih hangin, tuhun ciangin Pasian' kammal Lai Siangtho hong hilhna tawh kizui-in, pastor tampi-in, ii mipite Pasian' kammal nawizu tawh ii vaak saangin, si le sa nopsakna or akimuthei khantohna ahi neih le lam, sum le paii khantohna le hauhna lam bekbek ah kikimakaih zaw ta i hih manin dahhuai mahmah hi. A mipite-in lah tua lam nuam ii sa zaw mahmah mai-a, 'Kha lam picinna / Khamitna' lam ii manawh cih sangsik in, ci le sa lamah i paipai zawk lam ii theithei kei lai hi.\nTua hi-a, kum thak sungah Pasian' Kammal Lai Siangtho in 'Khamitna maan le dik tatak ii kitheihna dingin, bangci piciang tawh teh ding ii hi hiam cih i kikum ding hi. Hih Kha sungah picinna / Khamitna i cih pen mi pawlkhatte-in, mite geel tawm 'sep ding-seploh dingte' bangzah hih zo, bangzah kideek zo' cihte tawh teh thei uh hi. Hih in thu Kham bang lianlian a sepna (Legalism) ki ci hi. Pawlkhatte leuleu in, kha mitna bangci teh u hiam cih leh mawhna bawl theih nading a om thu tampite sung pan, mawhlo ek' na tawh teh leuleu uh hi. Hih pen mawhna bawl theih nading a, phalna (license) ahi hi.\nA tunga thunihte in Pasian le a kammalte' sianthona thupi laaklo tuak uh cih kimuthei hi. Hih thu ih in mite' deihna banga zuihna hi-a, Pasian in diksa maw? Diksalo cih ngaihsut lo hi. Mi khat peuhpeuh in amah le mah bang bangin a kingaihsut phial zongin, ni khat ni ciangin Pasian in i kha mitna tawh kisai-in thu hong khen ding hi. 'Tua ahih ciangin, Sawltak Paul in," Hih leibuk ah i om a, hua lai mun (Vantung)ah i om zongin, Pasian lungdam sak ding i tupna ahi hi. Banghanghiam cih leh Khazih thukhenna tokhom mai-ah eite khempeuh i ding ciat dinga, i pumpi a i bawl asia apha zui-in thaman i sang ciat ding hi (2 Cor. 5:9-10).\nKhai leh! tu-in, Pasian in kha mitna maan tatak in banghiam cih le, Christian nuntakna-ah bang hanciam ding cih thute theilo-in, khuamial sungah hong pum nusiat cih bang hi lo hi. Pasian in ii nuntak zia, i gamtat luheek zia ding thupi a sakte Lai Siangtho sungah hong lak hi. Paul in Zawmah Christiante tunga, a gen thu-in, i khamit nading a bulpite ahi hi. Tua-ahih ciangin, note Hopihna pen a Sian banga mite hong gen theih dingin om kei un. Pasian' upna in neek le dawn thute hilo-in, Kha Siangtho hanga dikna, lungnopna le lungdamnate ahi hi. Hih thute zui-a, Khazih nasem mite tungah Pasian lungdam a, mite in zong a sang thei hi.(Rom. 14:16-18).cih Paul in gen hi. Hih mun in bang hong hilh hiam cih le Pasian in kha lam thu thupisa zaw ahih man in, ci le sa nuntakna lunglut masa lo hi, cih kimu thei hi. Lai Siangtho mun tampi-ah Pasian in kha lam thu-ah ei ading a, a kician mahmah tupnate a neih hong lakkhia hi.\nI. KHA MIT'NA I TEH DING SAWLNA: Corinthian pawlpi mite-in, kiphatsakna tawh Paul in Khazih a neih tatakna a nuntakna tawh a sit ding 'to' bawl uh hi (2Cor. 13:5). Hih dotna in, 'Bang hangin amaute'n sittel nuam uh hiam? cih dotna hong nei sak hi. "'No mihingte-aw, Aman hong gen khin zo hi. TOPA in note tung pan hong kalh nate-in: Thu maan sem ding, Itna kip nei ding le Kiniamkhiatna tawh Pasian' thuman ding hi lo hiam?'(Micah 6:8). Nungzuipi John in Khamitna ding kal masa, hih thu tawh hong pan hi. 'Pasian' Tapa' min a um note-in nuntak tawntungna na neih lam uh na theih nading un, hih thute kong gelh hi (1 John. 5:13). Bangci bang nuntakna in nuntak tawntungna i neih lam hong lak ding hiam? John in Khenpi thum in khen a, tua dotna te tungah i thu a kinga ahi hi. Tuate tomkim in en leng:\n(1) A thu ka mang hiam? Ama hong thupiakte i zuih leh amah a thei i hi hi cih I kitheih hi (1Jhn.5:13)\n(2) Itna ka nei hiam? A sanggam a it lo mi-in, sihna sunga a om lai ahi hi (1 John.3:14)\n(3) Zeisu Khazih thuman ka thei tatak hiam? Eite-in Pasian pan i hi hi. Pasian a theite-in eite thu a ngai uh a, Pasian pan a hi lote-in, i thu a ngai kei uh hi. Hih bangin thuman thutak kha le thuzuau kha i thei thei hi (1Jhn. 4:6)\nII. KHA MITNA TEHNA: A tunga thute pawl khatte a dingin, phattuamna om kha dinga, pawl khat in thupi zo tatak ii sa mel kei ding hi. I sungah kikhelna tatak a om masakloh in, kha mitna lam ah ki-kalsuan thei peuhmah lo hi. Piangthak masak ding thupi penpen hi. Khaileh!\n(1) Zeisu hong hilhna tawh kizui-in: Mate 5:3-12 sungah 'Kha thu ah akiniamkhiatte thupha ngah dingte' ci hi.\n(2) Paul hong hilhna ah: 'Kha Siangtho gahte in; Ki-itna, lungdamna, kilemna, lungduaina, migitna,hoihna, muanhuaina, thunemna, pumpi ki-ukzawhnate ahi hi. Tua thute tawh a kilangpan thukham a om kei hi (Gal. 5:22-23).\n'It na-in lungduai-in migi, kuamah a haza kei, kisial kei, kiphasak kei ..a kilawm loin gamta kei ..angsung a khual kei . . heh baih kei . .midangte siatna ciamteh kei, na khempeuh a huu, ,a um, lamen .. a thuak keeikai zo hi,... ci hi (1 Cor. 13:4-7). Na pianthak taktak leh hih thute tawh kisit dih ve!\n(3) Peter hong hilhna ah: Hih thute hangmah in, upna banah hoihna, thutheihna, pumpi deihna khamna, thuakzawhna, Pasian biakna-ah nopsakna . . kisanggam itna, itna neih thuah ding na hanciam un. Hihte nei-in khang sak le uh teh Topa Zeisu Khazih theihtel ding na thadah kei dinguh a, gah neilo-in zong na om kei dinguh hi (2 Pet. 1:5-8) ci hi.\nHih thute hoihtak sim a, ii zuih zawh nailohte ciamteh in, Peter hong hilh bangin, hanciam a, ii khansak ding, Zeisu theihtelna lam ah thadahlo-a, gah i gah ding hong hanthawn hi. Lai Siangtho-in, i nuntak sungin, 'mawh ngeilo ding' cih hong hilh ngeilo hi. I mawh khak mah leh ci-in, hong maisak nading James 5:16; 1 John. 2:1-2 hong pia hi. A tunga thute bangci na ngaihsut tam? Kimangngilh bawl lel ou! Kuama'n zong hih zo ngap ken teh! peuh na ci mai hiam? Kei hoih mahmah khinta ing, bang ka kisam lai hiam? Lai Siangtho hong hilh a thupi penpen i en lai ding hi. Hih a tawpna thu lo-in, i zonzon 'Kha mitna' ki-cing thei ngeilo ding hi.\nIII. A SANGPEN DINMUN- LUNGKIMNA: Phillip Keller pen 'Khamitna tatak i cih banghi mawk hiam?'ci-a, a khanpa ahi hi. Amuh khiat thu-in, 'Pasian' khut sungah a vai khempeuh a-ap zo peuhpeuh in, lungkimna, lungmuanna nei-a, tua lungkimna a neihna tawh a kiciamteh pen in kha mitna maan nei pen hi', ci-in gelh hi. Nang le kei 'Pasian hong koihkoihna bangin i lung akimzo hiam? Paul in Philipih pawlpi mite, kha thu lam ah lungkimna a neih nading uh thu li na gen hi.\n(1) Pasian' Vangliatna sungah Lungmuanna Nei un!\n'Tu-in hun sawtpi khit ciangin, kei nong huhna uh hong palhkhia kik ahih manin, Topa sungah ka kipaak mahmah hi. Huhna kisam ing cihna tawh hih thu hong gen ka hi kei hi. Bang bangin om ta leng a lungkim dingin, ka kisin khinzo hi. Cihmawhna, cihtheihna, gilkialna le gilvahna, kitasapna, na khempeuh pan in ka sinzo hi. Hong thahatsakpa Khazih hangin, na khempeuh ka hihthei hi (Phil.14:10-13).\nPaul in a nuntakna sungah ze-et haksatna sung pan a hong gen hi-a, a vanglian mahmah Pasian a up tintenna sung pan hong phulkhia thute ahi hi. Tua Pasian in nang le kei nuntakna le hih leitung a vangliatnapi tawh a uk pa ahi hi, ci-in lungmuanna nei hi. Tua hi-a,\nLungkimna-in amasa pen in Pasian mitsuanna (Phil. 4:10)\nLungkimna sin theih hi (4:11-12)\nLungkimna kiim le paam tawh kisam lo (4:11-12)\nLungkimna mimal cihtheihna tawh kisailo (4:13)\nLungkimna' a naak in Khazih hatna sung hi (4:13)\n(2) Pasian Hongsik ding Lungmuanna Nei-in!\n'Bangbang hi ta leh ka haksat sungin nong thuak pih uh hi. Hih bang kicih ciangin letsong ka deihna hi lo-in, gah pha na neih semsem nadinguh kong deihsakna hi zaw hi. Na khempeuh kicingtak in ka nei ta hi. Ka kisapna teng kicing ta hi. Tuate pen Pasian in a san theih, Amah a lungdamsak mahmah a namtui biakpiakna ahi hi (Phil.4:14-18). Paul in Philipih pawlpi mite tungah Pasian in amite sehnel gamah a vaak hilhial bangin, hong vaak ding lamen kei un, ci-in a hilh ahi hi (Thuhilh.8:3-4). Tua sangin Pasian in ama' ki-sapnate amaute tungtawn a, a piakna tawh na hanthawn zaw hi.\n(3) Pasian' Kamciamte tung Lungmuanna Nei-in!\n'Ka Pasian in Khazih Zeisu sunga, Ama vantung hauhna zui-in, Na kisap a khempeuh uh hong sik ding hi (Phil. 4:19). Hih mun in Lai Siangtho sunga-om,kamciam thupi mahmah te sung pan khat ahi hi. Hun sim hun sim a, Christiante-in, i thalakna le i nuntakpih mahmah Laisiangtho mun khat zong ahi hi. Paul in, 'Ama' kisapte amaute-in a piak mah bangin, Pasian in zong amaute pia ding hi', ci-in hanthawn kik hi. Hih banga, Pasian hong kamciamna pawl khat en lai ni\n# Ama Israelte tawlngakna a pia pa TOPA in thupha ngah ta hen. Ama kamciam nasa tawh kizui-in, a nasempa Moses tungtawn a, Ama' kamciam hoih khat zong mai mawhlo hi (1Kumpi. 8:56).\n# Khazih tungtawn a Pasian' hong kamciamna khempeuh aman vive hi-a,kote hanga Pasian min athan theihna dingin "Amen" cih ding ahi hi (2 Cor. 1:20).\n# Amah in a thupi mahmah le a manpha mahmah kamciamnate tua vangliatna mah tawh hong pia zo hi (2Pet.1:4a).\n(4) Pasian' Tawntung Geelnate tungah Lungmuanna Nei-in!\nTua ahih ciangin a kikhawmte khempeuh' omna ah David in Topa phat hi. Tua ciangin David in; 'Nang, TOPA, ka pu-uh Israel Pasian aw, a tawntungin thupha ngah ta in. TOPA aw, Liatna le vangliatna,minthang, vantung le leitungah a om khempeuh in Nangmah aa ahi hi. TOPA aw, kumpi gam in Nangma' aa hi-a, tuate khempeuh tungah Nang a lutangin hong kisangsak hi. Huhna le minphatna Nangma kiang pan hong pai-a, Nangmah in na khempeuh tungah na uk hi. Na khut sungah vangliatna le thahatna om hi; Tu-in Nangma tungah ka nuam uh hi; kote Pasian aw, a minthang Na min kong phat uh hi (1 Khang. 29:10-13).\nTua hi-a, ii nuntakna 'kha thu tawh' i et ciangin, mimal nuntakna-ah Pasian' minthan nading nambat khat in koih den in, Ama' deihna sungah ii ki-ap leh tua-in 'lungkimna man pen' ahi hi. I nuntakna ah bangbang hong piang zongin, Pasian in hong thakhauhsak in, hong keem in, hong zawhpih dinga, a piang bangbang kei-ading in, a hoih pen in Aman hong kihelsak ding hi cih lungmuanna tunga, kingak zawhna in 'lungkimna man' ahi hi. Lungsim pumkhauh a thuak zo cih hi lo-in, Pasian' tung kingakna hang a thuakzo cih hi zaw hi. Paul in, 'Lungkimnatakpi tawh Pasian biakna in hauhna lianpi ahi hi. Bang hang hiam cih leh leitungah bangmah keng lo-in i piang a, bangmah puakhia lo-in i ciah ding hi, cih a kitel hi. Tua ahih man in anneek ding, puansilh ding i neih zahzah tawh lungkim ni (2 Tim. 6:6-8) ci-in hong hanthawn hi. Lungkimna omlo nuntakna-in, a kicing Pasian' itna (complete godliness) hi theilo-a, kha lam khantoh nading hong khaktan thu lianpi khat ahi hi.\nHong mawhsak thei, hong bahsak thei leitung thu tuamtuamte hangin, i khamitna ding hong khaktan tampi om thei ding hi. Hi-mah-ta-leh, Paul in Philipih pawlpi mite hih bangin na hilh hi. 'Tuate ngah khinzo ing, picing khinzo-ing a ci ka hi kei hi. Khazih Zeisu-in tuate a ngah dinga kei hong mat bangin, kei zong tuate ka mat zawhna ding a delhdelh ka hi hi. Sanggam te aw, tuate a len khinzo a kingaihsun ka hi kei hi. Ahi zongin ka hih khat om a, ka nung lam a om nate mangngilh in, ka mailam a om nate ka deih hi. Pasian in tunglam pan Khazih Zeisu sunga hong sapna ahi pahtawina ka ngah nadingin, kung lam ka delh hi (Phil.3:12-16) ci hi.\nTua ahih manin kumthak 2018 sungah 'Hanciam Tentan' in kalsuan dih ni. A simkha khempeuh tungah Pasian in thupha tampi hong pia hen la, Lai Siangtho hong hilh bang 'Khamitna maan' ah hong kalsuanpih ciat ta hen.\nBy: Rev. Thang Khawm Pau (Founder and Director of Cornerstone Children Academy, Tedim)


url: =Michelle Obama (First Lady): Numei maw Pasal? :: ZOMI DAILY\nposted on 21 September 2014 at 9:45 am Lomkholna: News, World, ZomiQuavadis\nTulai taka First Lady of the United States of America ahi Michelle Obama (US President Barack Obama zi, ta 2 nei uh hi) pen numei maw pasal cih kitel lo hileh kilawm hi. Utube pan in numei khat in alim leh a thu tawh siang takin khia uh hi. Numei ahihzenzen lezong pasal numei a kibawl hi ding hi cih tawh thu khup hi. Amau gen dandan in hong gelh khia ding hi’ng.\n“Tun Michelle Obama pen pasal a hihna siang takin kong lak khia ding hi. A foto hoih takin na en mah dih vevua, numei lim leh meel tawh kisuun ngiat lo hi. Tua banah a khut a khe leh a pumpi mahmah panin zong pasal ahihlam kitel mahmah pah hi lo hiam? Khat khat in damdam en toto dih ni:\n1). A maitai dan panin pasal ahihna kitel hi. Maitai leh zong numeite maitai dan in maitai theih ding hanciam mahmah hi cih a maisuah panin kilang hi. Ama mante Newspaper sungah a suang nuamte’n ama teltuam teng bek suak sak uh hi. Tua dingin Press te tawh kiho khol khin uh hi.\n2). A khutme panin pasal ahihna kilang hi. Numeite pumpi leh pasalte pumpi a kilamdanna (zahmawh sim loh) a tello mi kitam mahmah hi. Numeite’ khutme limtak in en lehang zungbulh bulhna khutme pen mekok sangin tomzaw/kikim hamtang hi. Ahizongin Michelle Obama zungbulh bulna khutme pen pasalte khutme bang lianin a mekok sangin sauzaw pah dam hi!\n3). A liangko panin pasal ahihna kilang hi. Michelle Obama in puan a khuisak ciangin a liangko nunglam a thukthuvum tawh akibang satak vungto pen a seel thei ding ngiat in puan khuisak hi. Puankhui siam mawkmawkte zang het lo hi. Numeite’n tua bang dan thukthuvum nei lo uh hi.\n4). A mitkhumul panin zong pasal ahihna kilang hi. Pasalte’ mitkhumul pen numeite’ aa sangin tamzaw sahzaw hamtang hi. Michelle Obama ii mitkhumul pen numeite ‘ aa tawh akibang dinga bawl tawm leh suaih tawm ahihna kitel mahmah hi. Amah pen sumhau mahmah khat ahihman in amah azeem apuah dingin misiam pente bek sum tawh cial hi.\n5). A liangko khat leh khat kikaal zaina pan in en lehang Michelle Obama pen pasal ahihzia kilang hi. Pasal picing khat ii liangko zaina teh lehang alu cia lian thum kiguang thei hi. Numeite pen a liangko uh pasalte’ liangko sangin a zaina neuzaw hamtang ahihman in lu nih val tam tat lo hi. Michelle Obama liangko pen zai ahihman in ama lu omna pang tuakah lu khat tuak ta zo lian hi. Tua pen pasal picingte liangko zaina ahihi.\n6). A tun sauna panin zong pasal ahihna kilang hi. Pasal picing khat pen a sanna leh a lu sauna zah giat kikim hi. Gentehna in pasal na hih leh na lu sauna zah giat pen na tun sauna hi pah ding hi. Numeite ciangin a lu sauna zah sagih pen amau tun sauna zah ahihi. Michelle Obama ciangin a tun sanna leh a lu sauna giat kikim ahihman in pasal hi kici thei hi. A lamdang khat ah Michelle Obama in khedaptul sang a bulh lam na tam muh khol kei ding hi. Bulh leh pasal ahihna kilang lua ding hi!\n7). Numei te’n tolbawk nei lo uh hi. Michelle Obama pen pasal ahihna a tolbawk panin kimu thei hi. Hih a tolbawk pen seel sawm sawm mah taleh a kiseel zo lo khat ahihman in maan akizaihna mun tampi ah kimu hi. Michelle Obama in tolbawk nei mawk ahileh numei kici thei ding hiam!\nHih teng bang hangin hong gen khia thei ka hiam cileh kei pen numei taktak ka hahman ahihi. Mihai hi keng, sang zong kah ingh, University panin Criminal Justice tawh degree ka ngah khin hi. Mihing thu tampi tak ka sin hi. Hih degree ka ngah theihna dingin Forsenic Psychology sinna sangah ka kah a, Forsenic leh Investigative Skils zong ka sin hi. A khualzin den khat ka hihna tawh kizuiin numei pasal suak nuam/pasal numei suak nuam tampi tawh zong ka kithuah kha hi. Ka sin leh ka tuahkhak thu teng hangin Michelle Obama pen numei hi kei, Pasal hi a ci ngam ka hihi. America aw, ih First Lady pen pasal ahihlam phawk ta ni!” -Juan Rivers\n( Hih thu pen na up nop leh nang thu hi! Thei tek lehang hoihsa ka hihman in ka teldan in ei Zomi te zat kampau tawh hong gelh khia ka hihi. Khialhna om ding hi, hong maisak un. Hih thu ka let khiat laitakin ka lungsim sungah bang hong om hiam cileh “ Sanggam Seventhday Adventist te’n Pope pen Anti-Christ (666) hi, Barack Obama zong 666 hi” cia a gen niloh uh ka phawk kha peuh mah hi. Up leh up loh ding nang thu hi!)\nPrevious: Thuthak Tomkimcing 19 Sep 2014\nNext: Lungkhamna zin bang kha ni


url: =ZSS 6: Piangsakpa Bia - Zomi Adventist Innkuan\nLesson 6 Piangsakpa Bia\nSabbath Nitaklam August 3\nTukaalsung sim ding: Late 115:1-8; Thuhilhkik 10:17-22; Late 101:1; Isa. 1:10-17; Isa. 58; Maku 12:38-40.\nKamngah: “Kei deih antanna hibangpawl ahi hi. Gitlohna khaute phel in, hakkol savun-khaute phel a, a ki nengniam mite khahkhia in, thu manlohna hakkol khempeuh suktan ding ahi hi. Na an uh a gilkialte tawh ne-khawm unla, inn neilo a zawngte na inn uh ah paipih in, tangguak a omte puan silhsak in, na mipihte kiang panin bulo ding hilo na hi uh hiam? Isaiah 58 : 6, 7.\nLai Siangtho lui kamsangte thu simsuk leng, mizawngte leh nenniamte a deihsakna thute hipen hi. Amau kimkot gamte’ gitloh ngongtat nate kamsangte in genuh hi (Amos 1,2). Pasian kiangpan thupha a sang, a mite’ gitlohna te hangin zong a hehna leh a dahna te zong omlai hi. A thu pulaakte lakah, thumaan na leh thumaan lohna cihte pen biakpiakna vai vive a hihthu lungluthuai takin om hi. Biakpiakna maan taktak pen biakna pawi sung tengbek hilo hi. Biakpiakna maan taktak pen, a ki sikcip leh a ki mangngilhsa, Pasian in midang ading a deihsakna te nuntakpihna ahi hi.\nMilim Biakna leh Nenniamna\nPasian in Israel te Egypt gampan a paikhiatpih khit sawtlo in, Sinai mual ah hong tuaksuk in, thukham sawmte Pasian dang leh milim biakloh ding te gel zong a kihel in pia hi (Paikhiat 20:2-6).Mipite’n a dawnkikna vuah, Pasian cih bangbang mang dingleh, nuntakpih dingin kamciam pia uhhi (Paikhiat 24:1-13). Moses mualtung ah kaalguk sungbang a omtak ciangin, amah bangsuak cih mipite lung himawh mah mah uhhi. Mipite ngetna dungzui in, Aaron in kham bawngno khat bawl a, mipite’n tua mai ah biakna pia uh a, “pawi an ne in tu uh a, zukham in numei pasal kisawk ngeingai uhhi” (Paikhiat 32:6). Mipite paikhialh ciangin, Topa leh Moses te in heh mahmah uh a, Moses’ thumsakna hangbek mahin mipite a suakta a hi uhhi (Pai 32:30-34).\nIsrael mite in milim biakna tawh puk tawntung uhhi. Israel kumpi leh Judah kumpi te tangthu pen milim biak vive tawh kidim a, kumpi pawlkhat te in mipite pen zawhthawh thu tawh milim biasak uhhi. Tuabang thumaanloh nate panin a samkik dingin Pasianin kamsangte sawl zelzel hi. Khanlawhna ding sapna a bawlsimin, mi- zawngte hoihtak donding cih hanthawn tawntung hi.\nLate 115 : 1-8 simin. Laphuakpa in a thupi mahmah bang pulaak hiam?\nMihing peuhmah pen i biakbangbang a kisuun pahpah ahi hi.Thumaan thu tang Pasian biakna panin, galpasian peuh, anhoihna pasian peuh a biak uh ciangin, thumaan thutang a kiam dingmah ahi hi.Mipi te in pasian dang a teeluh ciangin, amau lungsimpuak te uh kikheel pahpah hi. Topa tungah thumaan hi peuhmah leh, Topa’ deihsakna te amau un tang teitei ding uhhi.\nI biak peuhpeuh tawh kibang cih lungngai in. Hih thuh tawh kisai in a lim i lakpak theih ding a om diam?\nBiak Takcingna thu\nLai Siangtho sung tawntungah, Pasian’ mite pen Pasian mah bia dingin kizol tawntung hi napi, eite’n bel tuabang ding mahin i gamta zelzel hi. Amah in kua hi a, bang hih a, bang lungsim nei cihte pen i biakna a hangthu ahi hi.Tuate lakah, a hoihna, thumaan na leh hehpihna cihte kihel hi. Pasian in bangci hi a, ei ading bang hongbawlsak cih(Singlamteh tungah) te leh bang hong kamciam cihte hangin, biakloh na’ng thu leh phatloh na’ng thu i nei peuhmah kei hi.\nThuhilhkikna 10:17-22 leh Late 101:1; 146:5-10; Isa. 5:16, 61:11 simin. Hih mun te ah biakpiak na’ng hanthotna bang om hiam?\nTuate pen Pasian’ mite’ adingin thuthak hi tuanlo hi. Salpan a suakta thak te a hih manun, Pasian in amau ading a bawlsak sa te hangin, Pasian biak ding lawp mahmah uhhi. Egypt panin a paikhiat uh ciangin, Santuipi kan a, Moses leh Miriam in, mipite Pasian’ hotkhiatna la te sakpih hi (Paikhiat 15). Pasian’ thutanna le hehpih na te kilang mahmah hi. Mite in tute tate tungah gen sawnsawn uh ahih manin, a khang a khang in a biakpiakna’ng uh hangthu ahi hi. Tua tungtang thu Thuhilhkikna 10:17-22 sungah et-theih ding om hi.\nPasian thutanna in, a masa in Amah kua hi a, Ama omzia teng hipah hi. “A taktak in cileng, Pasian a manlo in gamta ngeilo a, thutang kimlai a khial in heisak ngeilo hi” (Job 34 : 12). Pasian in thuman a, thuman zong deih a hih manin, Amah a biaktakcing ahi hi.A nihna ah, Pasian thutanna pen a zawng a cimawh te ki nenniam nate tungtang a Pasian sepzia te tungah kilang hi. A thutanna pen Ama omzia mawkmawk hi lo hi. Lai Siangtho in “mizawngte kahna aw Pasian in za hi” (Job 34 : 28) ci hi. Thu maanlohna khempeuh zong thumaanna suaksak nuam mahmah hi. Tua teng khempeuh in a nunung thukhenna leh leitungthak a bawl ni ciangin picing ding hi.\nTanglai Israel te in Pasian phat na’ng a hangthu nei uh ahihleh: eite’n zong, singlamteh khit ciangin, bangzah in i phat zawsem ding hiam?\nA Nengniam Biakna\nIsrael leh Judah te’ hunhoih laitakin, mipite in biakinnpi ah Pasian biadingin hong pai samuh hinapi, a kimkot a om minamdangte milim biaknate tawh helzau in bia uhhi. Kamsangte’n hanciamtawp in a nuntak uh kheelding leh Pasian kiang ciahkik dingin a zolna te uh kicing zolo hi. Amau in nakpi takin hanciam in sem mah taleh uh, a biakpiak ngeina te a lasakna te in mizawngte kahna te khimzolo hi.\nAmos in ama hunsung mite “mi cimawhte tuancil gawpin, gamsung mizawng te a susiagawp mite” (Amos 8 : 4) na cilel hi. Mipite in biakna lamte thuzawh in, amau sumzuakna te ah zong thumaanlo a zuak nuamuh hi. Tua ahih manin Amos in “khe- dap bukhat man dingin mizawngte i zuaknuam a, i mangbuh hoihlote sum tampi i khawngnuam hi” na ci hi (Amos 8 : 6).\nIsaiah 1:10-17; Amos 5:21-24 leh Mikah 6:6,8 simin. Topa’n, tua biakna makai te biakpiak dan koici gen nuam hiam?\nKamsangte tungtawn in Pasian in, biakna leh biakpiakna tawh a kizomlo amau kimkot a mizawngte simmawhna te tungtang in kammal khauhmahmah te zang hi. Amos 5:21-24 sungah, amau biakpiakna te pen Pasianin, “mudah” in “deihlo” a “kihhuai” sa hi ci hi. Amau kikhopna te pen “namsia” a, amau sumpi leh tumgingte pen manneilo sang in manneilo zaw hi. Mikah 6 sungah, amau te Pasian a biak theihdan dinguh uangliang in ngaihsutna a piakna khawngzong om hi. Meihal biakna zong uang genzaw a, biakpiakna zong “Topa kiangah tuu a tultulin vapuak in guntui bangin sathau valuangsak leng, tuate tawh Amah lungdam ding ahi hiam?” (Micah 6 : 7). Pawlkhat te in, Pasian’ maipha a ngahtheih na’ng un a tapa upa khawng meihal biakna in na pia uhhi. A nunungpen in Topa’ deihna taktak pen “thumaan thutang sem ding a, itna kip nei tawntungin, kiniamkhiatna tawh Pasian’ thu manding a hihi” (Mikah 6 : 8).\nNa kimkot a om mi cimawhte donding sangin, biakna vaitekhawng na thupiit sakzawk hun a omngei hiam? Na ngaihsutna bang hong khangtosak nasa hiam?\nBiakpiak Na’ng Lampi Khat\nBiakpiakna leh thutanna a khiatnakamsangte in kizomsak a; mizawngte leh nenniamte suaktak sakna in, biakpiakna i khenlianpi khatmah ahi hi. Isaiah 58 in a kizopna honglak hi.\nIsaiah 58 simin. Hih Lai Siangtho khan a patna lamah Pasian leh mihing kizopna a khial bang om hiam?\nHih mawhzonna in, biakna sungah kibual taktak te mah a cihna ahi hi.Amau, Pasian nak zontuak mahmah napi hilo deuhse hi. Tua aih manin, Pasianin, a biakpiak danuh alaih uh kul ding ci hi. A biakpiakdan ding uh Pasian in teel ding hi leh, “gitlohna khaute phelin, hakkol savunkhau te phel a, a kinengniam mite khahkhia in, thumanlohna hakkol khempeuh suktanna a hihi” (Isa. 58:6). Gilkialte zong anvak ding a, inn neilo te zong innah samin, ki tasam te huh ding hi.\nHihbang danbek in Pasian bia ding cih hi tuanlo a, ngeina neih biakpiakdan pawlkhat te khawng sangin, deihhuai zawlai a cihna ahi hi.Biakpiakna in sunglam bekzong hi khinlo zaw ding a, Pasian a bia mite’ kimkot a om mite in zong thupha sanlawh zawding cizaw hi. “Biakpiakna’ deihna bulpi taktak pen mite a mawhnapan suaktasak, a ki nengniamte khahkhia, thutanna, suaktakna leh kilemna lamto ding hi” The SDA Bible Commentary vol. 4, p. 306.\nIsaiah 58 : 8-12 sungah, hihbang biakpiakna tungtawnin, Pasian in thupha kam ciam hi. Mite in amau leh amau ki bulphuhzaw kei peuhleh, Pasian in amau tungtawnin, damsakna leh puahphatna bawl ding hi.\nA lungluthuai thukhat ah, hihbang biakpiakna pen, Sabbath tan “nuamsa” cih tawh kizom sese hi. EGWhite in zong, “Topa’ Sabbath a tang mite tungah, hehpihna leh deihsakna nasepte sem dingin mawhpuak pia hi” (Welfare Ministry, lai 121) ci hi.\nHehpihna leh Cihtakna\nZeisu zong biakna makaipi te in a langdodo lai in, “mawhneite” tawh anne khawm ci uhhi. Kamsangpa Hosea kammal kawmin, laibu te enkik ding sawl a, “ganhingtawh biakding kadeih kei a, migitna ka deihzaw hi” (Mate 9:13; Hosea 6:6) a cihteh Pasianin bang cinuam taktak cihthu kansak hi. Zeisu in mite don in, mitawh a kizopna, na lamdang bawlna, a thu gentehna tampi takte in, Pasian kiangah ki aap na lampi hoihpen honglak hi.Biakna makaipite in Zeisu mawhzong lianpen te hi a, a mawhzon danuh zong cikziathuai mahmah hi. Isaiah hunlai mah bangin, amau biakna zuihdan in Pasian tawh kizopna hoihmahmah ci in a up laitak mah un, mizawng mi cimawh te simmawh donlo uhhi. Amau biakpiakna leh amau gamtatna kituaklo uh hi.\nMaku 12 : 38-40 sim le cin, Zeisu’n, “meigongte’ inn sut” a cihpen kihello bang a hihiam? Aih keileh Zeisu gennop thu a hi beek hiam? “Hihte’n thuakna lianzaw ding” a cih koici’n i gentel thei diam?\nA patauhhuai penpen Zeisu’ thugenna Mate 23 na ah omhi. Mizawngte simmawh bek hilo in, amau vangik a behlaplap hizaw cihi. Amau gamtatdan leh a seplohna te hangin, Zeisu in “vantung ki ukna sungah mi luttheihloh nadingin kong nakhakcip uhhi. Note lah na lutnuamkei uh a, a lutnuamte lah na lutsakkei uhhi” (Mate 23:13) a ci hi.\nKamsangte tawh kisai in, Zeisu in, a biakpiakna thuk mahmah te leh thumaan lohna tungtawn a meetna te tangtakin pulaak-sak hi. “Mi hoih a kineihkhem no Thu khamhilh sia te leh Farisai mite in, gimna na thuak dinguh hi. Note in Pasian tungah lengmasel, masala leh kummin sing namtui a kipan mehnamtui nam khempeuh, sawm a khat pia napi in, thukham sang a thupizaw ahi thutang hehpihna leh thumante na donkei uhhi. A dangte nusia tuanlo in, hihthute na zuih dinguh ahi hi” (Mate 23:23). Zeisu in, biakna ngeina zuihte khialci tuanlo napi, midangte liangko kim a don ding mangngilh uh ci zaw hi.\nKa thumaan neihna leh theihna kicinglua ta cih thaangpen i koici pelhtheih ding hiam?\nEG White lai Welfare Ministry laimai 29-34 sung ah, “Pasian hong lahna” leh Desire of Ages bu laimai610-620 sungah “Pharisee tetungah Gimna” cih thulu sim in.\n“Pasian tawh kibat taktakna ding hanthotna pen, kum tampi peklai a Israel te tungah a kigengensa a hihi.Khangsimin Pasian’ nasemte’n a tangko zelzel a lauhuai thu in, ngeina te zuilua zaw a, hehpihna, hoihna lakding mangngilh zaw” ci hi (EGWhite, Prophets and Kings lai 326,327).\n“Mipite kiangah Isaiah 58 na hoihtak lakdingin kei hong kisawl hi. Limsim inla pawlpi sungah i nuntakpih theih dingin panpih in. Lungdamthu tangkona pen, eite hoihna tungtawn a kisem ding ahi hi. Thuakgim mi na muhleh huh in. Gilkialmi na muh leh an pia in. Tuabang nahih leh Christ tawh nasemkhawm nahi hi. I Topa’ siangtho nasepna ah phattuamna omsak hi. I mite in hihbang munah maa pangkhawm ta hen” (EGWhite, Welfare Ministry laimai 29).\nBiakpiakna in, thuman thutang leh itna hehpihna na zangngei hiam? Midangte na naihtheihna dingin hong bangci huhthei ding hiam? Na biakpiakna hong koici kheelsak zo thei ding hiam?\n“Thukham sangin a thupizaw” (Mate 23 : 23) thute donlohna pan, a mimal a hi a, pawlpi huam a hi zongin, koici kikeptheih ding i hihiam? “Thovai khaih napi, kalaoh i nawmvalh” (Mate 23:24) na munkhawng na genthei ding hiam?\nKineihkhemna pen banghangin mawhna hithei hiam? Ahoih ding i kisinna beekin kimuhsak theilo ding maw leh?\nMizawng cimawhte tungah Pasian’ muhdan kamsangte tungtawnin na theih khitciangin, leitung na muhdan a kikheelzo hiam? Kamsangte’ kampanza, mitpan na muh khit teh, leitung thuthangte na sim ciangin, na lungsim a kidang hiam?\nTomlakna: Kamsangte in gamsung siatna thu a gen ciangin, mipite in Pasian pen amau aituam neihsa in bia uh ci hi. Kamsangte le Zeisu in, biakpiakna le thuman thutang letlohna pen kituakthei lo a, tuabang thuah-khawmte in a kineih hilel hi ci hi. Pasian a bia taktakte in, nenniamte khahkhia a, mizawngte don hi.\nPrev post Caffeine not a Nutrient, It’s a Drug, says Experts\nNext post Lupna Khat Bawl


url: =August 22, 2020 | Innkuante adingin antangin thungen GUINEA ~ MUC\nAugust 22, 2020 | Innkuante adingin antangin thungen GUINEA\nAdmin 9:13:00 PM Articles, MISSION NEWS\nInnkuante adingin antangin thungen\nKa innkongpi uh kihongsa-in om a, kei zong inn tualah ka lutsuk pah hi. Innmai-tengah pasal khat leh numei khat kiho uh a, naupangte nih in a gei-ah kimawl uh hi.\n“Zingsang pha, sanggampa leh sanggamnu, ci-in ka hopih hi. Nuikawmsa-in kei ka min Tranqulle Fassinadouno. No kong muh khak manin ka nuam mahmah hi, ci-in ka hopih hi. Naupangte gei ka nehphei-a, khat pen sangkahcil pan khat hi-in, “ Na sangkah a nuam hiam, zan ni bang sin, ci-in ka dong hi. Naupang in hong nuihsan kik-in ABC ci-in a banban-in hong gen hi. Na ta uh tei mahmah hi, ci-in a pate tungah ka pulaak khit ciangin a nu le pa zong lungdam uh a, na min uh bang hiam ci-in ka dong hi.\n“Kei ka min pen Maimouna Bangoura,” hi ci-in a zi in hong dawng hi. A pasal in kei ka min pen Alpha hi, ci hi. Tua khit ciangin ka laihawm puak ka la-khia a, a sunga kigelh thute in Pasian in mihingte a hong itna thu hi, ci-in ka pia hi. “ Hihtengah no adingin lungdamna thu kigelh hi, ci-in a zi ka pia hi. “ Hih lai-te in Pasian kammal hi,” ci-in a pasal pia phei hi.\nA pasal in “Lai ka sim thei kei hi,” ci-in, ka zi pia in, ci-in hong sawl hi.\nA pasal in a zi Maimouna lam en phei-in, hong simsak dih ve, ci-in sawl hi. A zi in tua laihawm lei denna-in inn sung hong lutsan-in thungen hi. Alpha tungah thu ngetna ah phawk ding, kong ngetsak ding na nei hiam, ci-in ka dong a, ka kiho laitakun, Maimouna hong pai phei-in, natna pan ka dam nadingin thu hong ngetsak in, ci-in hong pulaak hi.\nKa piak laihawmte sungah Jesuh cih min amuh uh ciangin tua lai-te sim nuam nawn lo uh hi, cih ka thei hi. Khristian hi lo mite adingin Jesuh tawh kisai peuhmah lawngkha lo dingin kihilh uh hi zaw hi. Lunglut lo mahmah uh hi, cih ka muh tak ciangin, paikhia-in hih innkuante adingin an-ngawl-in thungetna ka nei hi.\nKongkhak ka khenkhit phet ciangin laidal tung khatah inntekte min ka ciamteh hi. Tua laidal pen ka Lai Siangtho bu sungah ka koih hi. Ni 3 sung zingsang nisuak a kipan nitum dong tuidawn lo, anne lo-in ka om hi. Khuamial khitteh nahtang, lingmaw, leh buhciim tawm ka ne hi. Kaal laizang sungin tua nupa-te adingin thungetna ka nei man kei hi; Lai Siangtho thusinpihna leh Global Mission nasem ding mi tawh kimuhnateng-in ka hun bei hi. Tua hi-in zan ihmuh hun sungin khanglo-in tua nupa-te ading thungen dingin ka khanlawh theih nading Topa tungah ka ngen hi.\nZan thum sung bang Topa in hong khanglo-sak in zan kimlaitak nai 1-4 kikaal tua nupaa-teading thu ka ngen hi. Tua bangin ka om theihna hangin Topa tungah lungdamna ka ko hi. Ni 3 hong cinkhit ciangin Sabbath hong tung-in, biakinn ah kikhop khit ciangin Alpha leh Maimouna inn-ah ka hawh hi. Amau inn pan ka ciahkhiatma-in amaute tawh thungetna khat ka nei hi. Tua bangin thungetna tungtawnin Kha Siangtho in amau sungah nasem a, tuikiphum ding khentat zawh nading uh thu ka ngen hi.\nSabbath nitak inn ah om kei kha le uh cih ngaihsutna tawh Sabbath School hun sungin amau inn ah ka va hawh hi. Maimouna in maitai takin hong hopih hi. Thungetna hangin damna a ngahna thu hong gen hi. A tapa adingin zong thungen dingin hong sawl hi. A tapa in cina-in om a, a dam nading thu ka ngen uh hi. Nitak ciangin ka hawh kik a, naupang in dam-in a lawmte tawh na kimawl zo hi. Thungen khawm dingin tua naupang va sam dingin Maimouna ka sawl hi. Jesuh makaihna muang ka hih manin Ama min suangin naupang dam nading thu ka ngen hi.\n“ Naupang damna hong pia Jesu hi” ci-in ka pulaak hi. Tua hangin Jesuh min tawh thungen ihi hi.Lukun-in thu ka ngen uh hi. ‘ Topa aw, na tungah lungdam ung. Nangma vangliatna hangin na min kong phat uh hi. Nangmah in a lamdang nate na piangsak hi. Nangma damsakna hangin na tungah lungdamna kong pulaak uh hi. Jesuh min suangin thu kong ngen uh hi. Amen.\nKha khat khit ciangin Alpha leh Maimouna in biakinn ah hong kikhawm uh hi. Alpha in tua khit hong kikhawm nawn lo hi. Nitak sial-in a zi vua den hi. A nunzia kikhel tuan lo hi. Lai Siangtho hong hilh in, ci-in Maimouna in hong ngen a, Lai Siangtho thusinna ka nei khawm uh hi. Tawl khat khit ciangin amah le amah-in Lai Siangtho sim thei a, Jesuh tawh a tawntungin ka nungta khawm ding uh hi, ci-in pulaak hi. A lungsim khempeuh Jesuh ap hi.\nA pasal in satsat veve hi. Ahi zongin Maimouna in Matt. 10:37 ah “ Kei sangin a nu a pa a it zaw mi in kei tawh kilawm kituak lo hi. Kei sangin a sanggamnu a sanggampa a it zaw mi in\nKei tawh kilawm kituak lo hi. A nuntakna a hu mi in nuntakna tanlawh ding a, Keima hangin a nuntakna a suplawh mite in nuntakna ngah ding uh hi. Alpha adingin Maimouna tawh thu ka ngenkhawm uh hi. Maimouna in Jesuh it ahih manin ka lungdam hi. Lungdamna mantak in thuman thutak mite hilhna hi.\nTu quarter Sabbath 13na sumpi in Guinea gam, Kobaya Academy sanginn puah nadingin kipuak ding hi. MUC in Sawbua Sanginn adingin kipuak ding hi.


url: =Nute in hong maisak zo lua :: ZOMI DAILY\nposted on 11 May 2015 at 10:56 pm Lomkholna: Article, TuunlehZua\nNupi khat puan a sawp kal in a inn uh mei-in kang hi. A puan sawp ma deuhin a lupna vua a Tanu khat bek aneihsun ihmu hi. A puan sawpna pen a innka dawn hi. A pa in kamsiatna tawh sihsan baihlua hi. Pasal nih a inn ngei vua a ki mukhop laitak in tua inn mei-in kang ahih manin tua Nupi kiangah na inn uh kang hilo maw ci-in hilh uh hi. Meiphalh te sam pah uhhi.\nA Nu in…maw!..ka tanu mei-in a kang kha de aw..ci-in tai vingveng hi. Mei kuangpi phullet in tai aa, a tanu neihsun hon khia zo hi. A tanu hon khia dingin a taina lam ah a Nu khelguh ki lawi sawnsawn hi. A mel hoihlai mei-in kangsia gawp hi. Hun hong paito hi. Kum tampi a ki teng khin mihau mahmah Nupa taneih theilo ten tuate Nu ta kem uhhi. A tanu pen mihau ten ta ci-in sam uh aa, tua numei no in zong Nu aw.. Pa aw cisak uhhi. A Nu taktak zaw pen Nu cisaklo hi. A Nu taktak nu kiangah na tanu ahihlam ama tungah gen ngei kei in. Na genleh nang leh a tanu adingin hoihlo ding hi cih thupia hihtuak hi.\nNumei no zong hong nungak ta hi. Lawm le gual hong neihta hi. A Nu taktak pen amau nasem maimai in kum tampi sung mu hi. Khat vei a lawmte a inn ah hong pai uhhi. Mihau nu kiangah (a nu taktaklo nu kiangah) Nu aw ka lawmte tawh An ka ne khawm ding uh ih na semnu manlang takin na hilh in cihi. A na semnu ( a nu taktak) samin an nong piakma in tui hong pia inla, tua khitteh An hong pia in cih vaikhak hi.\nA Nu zong nawh pai theilo a khe baih langlang(a tanu a hot khiat na hang) in pai hi. Tui a piakteh a tanu lawmte khat a na semnu in Tui na buak kha citciat hi. A tanu in a Nu( a nu taktak ahilo mihau nu) sam daidai in enin na nasem nu in ka lawmte tui buak hi ci-in otsan lela hi. A tanu zong mihaute tanu taktak bangin ki zem lela sam hi. A nu in a ki hi ci thei mah hi cihi.\nAn pia in a Nu taktak pen pai leuleu hi. A tanu inzong a lawmte tawh an ne khawm uhhi. A tanu in a Nu taktaklo mihau nu pen sam aa, Nu aw…hih na nasem nu in ka Antui duh hong bawl henla hong pia hen. Hih hong piaksa te limlo lua hi cihi. A tomin a Tanu in aduh antui a piakleh aom na uh muntoi pian ahih manin a Tanu tongin a Nu tawi Antui khawngkha in tawm buak kha hi. A tanu zong sih heh in a Nu sam hi.\nA Nu zong paipah hi. A Nu kiangah enin hih na nasem nupi nu a mel siat taktak tawh mehtui in hong buak kha hi. Hawl khia mengmengin kong cih na theina ci-in a Nu taktaklo pen a dinsa in tai gawp hi. A tai gawp tak ciangin tu phot dihin kong gen ding om hi. Limtak in na ngai in.\nHih Nupi nu pen nidang lai-in a mel hoih mahmah khat hi. A tanu inzong nuihsan hiauhua hi. Ama tanu khat neih in a ih mut kal in a puante a innka uh ah a sawp kal in a inn uh mei-in kangin tua mei kuangpi nawk suak in a tanu hon khia hi. A tanu a hot khiatna lam-ah a kheguh tat kha in tu-in hoih tak in lam pai theilo hi. A tanu a it luat mahmah manin a melsia lawh ban-ah a khezong baihlawh hi cihi. Tua tanu pen Nang hiteh theihta in aw…cihi. A tanu in zong umzo paklo in om hi. Ni dang lai-in picture a ki lakna uh photo te a lahteh a Nu ahihlam um pan hi.\nA Nu taktak ahihlam a theihteh kap in kawi hi. Nu aw hong maisak in cihi. A Nu in kapkawm in cik mah hunin nang tungah kong khasia ngei kei hi. Kong it den hi cihi. A Nu in a itzia, a itna hangin mel siat lawh ban-ah gen theihna thuak lawh ahih lam tel semsem hi. Na nopsak ding ahih nakleh gen thei thuak ngam Tuun Nu hi. Na gen theih ding, na cihmawh ding hong deihsak ngeilo Nu hi. Itlo in hai paupau ta lecin hong tel khial ngeilo in na mawhna hong maisak den Nu hi. Hih thupen Zomi Pentecostal Church USA ah Khangno ten Nu Ni in a limlak uh hi aa, Director pen Sia Dal Lam Mang ( Sia Lampi) hi. A taktak in a limlah uh mu lecin uh khitui a luanloh theiloh hi. Gen sawn siamlopi hi mahleng hih sung panin Nu hong itzia, Nu in ei hangin a thuakzia te a phawk thei dingin mimal khat ciat thulak dan a siam hini. Lungdam.\nPrevious: Nepal Gam Mission Field Biak inn Kisia Huh NgetNa\nNext: CNF te lung nuamlo


url: =ZAM Thupuak :: 04 September 2016 :: ZOMI DAILY\nZAM Thupuak :: 04 September 2016\nposted on 3 September 2016 at 3:28 pm Lomkholna: News, Newsletter, Refugee, ZAM, Zomi\nA NUAM ZOMI KHUADO PAWIPI PANKHOP NGETNA :: Zomi Ngeina Khuado Pawi picing takin I bawlzawh na dingin sum leh pai tampi kisam ahih manin muanna leh lametna lianpi tawh Khuado Committee in anuai a bangin ma i pankhopding kong zawn uh hi. * Khuakhat pan RM200 pan a tungsiah.* Biakna pawlpi khat ciang RM300 pan a tungsiah.* Khua kipawlna leh Pawlpi pan bek hilo in, mimal inzong piaknop zahtek kipia thei hi. Tuabanah khuado pawi a ding hong pia khinsa pawlpi leh khua kipawlnate tungah genzawh loh lungdamna kong pulaak uh hi. Topan na thungetna uh hong dawng tahen.Zomi bup akua maciat in mapangkhawm dingin muan na leh zahtakna lianpi tawh kongzawn uh hi.\nLungdam na lianpi tawh- Khuado Pawi Committee 2016\nOPI DETENTION/EMERGENCY/KI GINKHOLH NA: Ginneihloh pin UN card thak na laihma palik ten hongmat leh hih kizopna No. te tawh UN zumah thu zasak pah/palik te hih tawh hosak pah in.\nLandline : 03 2118 4800, Hotline : 012 630 5060, Email : mlsluopi@unhcr.org\nZOLIA /ZOTAANG VAI ZAKSAKNA\nMalaysia Zomi nungak leh tangval te aw Malaysia Zolia & Zotaang kidem na ah kihel ding in ZAM zum pan ong zawn ungh.September 14 (Wednesday) kimuh khop ni ciang Photo kizaih nuam pah ih hih ciang, a kihel ding te no deih pen design silh in kizem kithawi sa in ong pai un.\nZomi Idol Malaysia 2016 kidem ding zong ong nai ta hi. Min pia nai lo te in ong pia mengmeng un.Contact: Pa Suanno (Zomi Vocal Band) 017265 8862, Cii Cing 0111 2828 482\n17 September (Saturday) 2pm kimuh khop niciang kimsawm tek ding hi hang, tuani pen ihzat ding la te karaoke tawh hong kipia ding hi. La te na kep na ding uh USB, Phone memory, Hard Disk te khat peuh ong pua hamtang un.\nSIA DONG ZA MUNG – MAUVOM, HONG HAWH :: Yangon khuapi Faith Christian Church ah Bawmta Magazine editor makaihna tawh Pa Kham Suan Muan Siam leh Nu Cing Khawl Nuam te ZAM palaite thapia in thu hong ngetsak a hihman in ki lungdam mahmah hi. Topa a vek un thupha hong piaksak ta hen.\nZEC SANGSIA TE A DING ZAM FREE CARD : Zomi naupangte a dingin nisim hunbit a lai hong hilhsak Kuala lumpur khuapi sung ZOMI EDUCATION CENTER (ZEC) mun 9 a om sia/siamah te ZAM card man ngenlo in hong kibawlsak ding a hihman in, a bawl nuam khempeuh in ZAM zum ah tuni Sept 4 2016 a kipan September 30, khabei ni dong nong bawl na ding un deihsakna lianpi tawh kong tangko uh hi.\nASYLUM ACCESS AH HUNNA KINGEN THEI: SVP team te interview na pan a card kipia kik non lo na theih uh leh hih zum te makaihna pan sitni te tawh pangkhawm in UN nangah kik theih nading hong geelpih /vai hong hawmpih ding ahihman in ZAM zum ah hihlai na muh phet a nong zaksak pah nangin deihsakna lianpi tawh kong tangko uh hi.\nRHB Insurance kilei thei Lai : ZAM zumpi ah ni sim zumhon hunsung khempeuh in RHB Insurance kilei thei hi. Hih Health Insurance pen a deih khempeuh in ki lei theilo a, UN Card neite bekin leithei hicih mang ngilh kei ni. Insurance leina dingin UN card copy, omna inn address cihte kisam hamtang hi. UN card a nei zongin kum (60) val sa te in ki lei thei lo ding hi.\nMi 7 kideih, Omna/An- pia, Khasum – Rm-1300, Nasep Hun -nai 10, Offday. – khakhat 2vei, Amun- Salemban\nFactory:-palai wood bawlna\nah mimal 15 Ki deih, Omna-Pia, An – Pialo, Nitha – Rm-60 tawh Ki pan ding, Nasep Hun -12hour\nFactory:-palai wood bawlna ah mimal 15 Ki deih Omna-Pia, An – Pialo, Nitha – Rm-60 tawh Ki pan ding,\nNasep Hun -12hour\nAmun- Serdang, Mi 5 kideih, Nasep hun- 10hour, Khasum-Rm-1200+OT omlai, OT semzo ten tam pipi ngah, Omna-Pia, An -Vaak Lo, ZAM card tawi a hih naak leh Ki sem thei. Contact :Sia Khuppi 016 383 801\n1. Pan Khup (Sakollam) : Rm50\n2. Tuilangh khua kipawlna : Rm50\n3. Thang Langh Pau-Pyidawta : Rm50\nZOLIMTUI ANNSAI THAK : Zolimtui annsai ZAM zum nuai-ah 8am – 7 pm dong ki kihong hi.UN ah vai tuam2 neite in Zo ann mah hong delh hamtang un cih hong zawn ing. Hih annsai ah Zongei na ann tuamtuam kingah hi. *** Ih Zomipih sungpan UN lapzawhloh vai haksatna/cihnang theilo a om leh MAN NGENLO in pialkhang ah kigiak thei hi. Pa Mang:018 202 1216\nPrevious: Philippines ah Bomb kitam, mi 14 si, 67 liam ~ ZD\nNext: US ah naupang kum 5 aphapan khat kum 17 khatin apaang betsakgawp ~ ZD\nVondeih Kep Ding – 74 (Dimno’ Pa)\nMyanmar, Bago aom tagah kepna sanginn khat meikangtum citciat\nRussia avallua agamtatding lauthawng in NATO in Ukraine ah Missile Defense abawlsawm khawlsan ~ TK Lian


url: =Tedim Municipal ah asem Sia Hau Khup (SAE) Khaikam ah kituahding :: ZOMI DAILY\nposted on 20 December 2017 at 11:53 pm Lomkholna: News, Tedim, Zomi\nVabang Leng Diaidiai\nSia Hau Khup (SAE) in Dimtuivangkhua tualnuam pan Khaikam khuaipi vabang honglen santa ding a hih man in, Tedim Sipin staff te leh committee te ki zuang mahmah hi.\nSia Hau Khup pen Khaikam khuapi Sipin zum saulim-ah thuzekpi dinmun tawh na hong sem ding hi. A mah pen a khangmoi hang in,a thuakna/ amuhna/ a ngaihsutnate (experience) kum tawh kituaklo in mipicing mahmah khat ahi hi.\nCikha/ Rikhuadar Sipin zumte ah zong Sipin thuzekpi dinmun tawh om kawikawi khin hi. Tedim ah zong mipi ading leh khuakhantoh nading na tampitak semkhin zo hi.\nKumpi nasemte pen gam a ding leh mipi a ding a nuntakna uh leh a pilna/ a siamna khempeuh tawh sem a hihman un galhang (သူရဲေကာင္း) taktak ahi uh hi. Tungsiah thuneite sawlna bangbang in, i omna leh i thuneihna tek pan i hih theihzah in, khua leh tui a ding na kisem hi.\nSia Hau Khup pen gam leh minam a ding thuhoih pen tawh citak-tak in na a sem tawntung zosuantapa pha khat ahi hi. Mailam ah zong thuhoih tampi/ naliantampi hong sep zawhlai nading mipi’n ki lunggulh mahmah hi. Tedim Municipal\nPrevious: Malaysia, JB datsisai ah aki dawtlumpa vaitawh mi 2 kimankhin\nNext: Pasal khatin azitawh midangte lumkhawmsak ahih manin kiman


url: =zomi.net Web Hosting fee ding mapan khopding cialna - Zomi Community Network\nzomi.net Web Hosting fee ding mapan khopding cialna\nPosted by Zomi Community Network on May 17, 2011 at 10:03pm in General Forum\nDear it leh ngaih Zomi khempeuh,\nI Zomi sung ah TLD domain i neih masak pen leh a u ham pen ahi www.zomi.net pen tukum November 2011 ciang in kum 10 hong cing ding hi ta hi.\nKum 10 sung i domain i kep zawh na ding in nang leh kei in piakkhiant tawh tuni dong hong hing toto suak zo ahi hi.\nI zomi.net ah tuni (May 18, 2011) ciangciang register hong bawl member pen mimal (2,114) kipha ta hi. Lam khat pan in Zomi internet zang mimal 2,114 in hamphatna ngah cih ding ahi hi. Zomi Social Network (Photo, Music, Video, Blog leh van zat theih tuamtuam te) a zang hizah i phak ban ah Zomi Mail username@zomi.net a zang mimal (600) val ki pha ta hi. Zomi.net Email account tawh Blogger (Blogspot), Picasa, Youtube, Google product khempeuh phial mah ki zang thei ta hi.\nA tung a service teng i zat zom suak zawh na ding in khakhat in US$ 49.95/ Monthly piak kul den ahi hi. Nung kum sung in upna kamciam (Pledge/ Faith Promise) i bawl a, tampi mah in paikkhiatna ding i hanciam hi. Tua sung ah kamciam pia lak ah a pia nailo zong a lang ding khong mah kipha ahih man in, i sum neihsateng/ piaksa teng nungkha sawn in a bei hi ta hi. Tukha a kipat mailam ah i piak ding sumtang hong om nawnlo suak ahih man in Zomi leh Zogam a ding mapan khopna, kizopna a vei nang leh kei in tawmta in ma i pan khop na ding kong zawn uh hi. A tawm a tam cilo in www.zomi.net web hosting ding ma pankhopna sum pen paypal tungtawn pan Donate ahih kei leh www.zomi.net tung mah pan zong kipia thei hi.\nZomi Mail yourname@zomi.net a deihte in a tawntung in request ki bawl thei den hi. Hih tak pan in eima deih username name, email min bawlna form ki fill up thei hi. http://l.zomi.net/newmail\nZomi.Net Domain name kum 10 cinna lopna/ muakna leh a tawm a tam cilo ihih theih zahzah tawh mapan khop ding lunggulhna a om leh admin@zomi.net ah hong theisak un. zomi.net tungpan in internet paypal/ credit card tawh Donate mun pan in zong kipia thei hi. Mapan khopna ah a mapangte, pledge a piate min list pen hih mun panin ki ciamteh a, ki behlap toto lai ding hi. http://www.zomi.net/page/the-team\nNangma mapan khopna kihel piakkhiatna kisam hi. Nek khop lim a, puak khop zang hi.\nHih mun pan clickin zong kipia thei hi. Donate now.\nPermalink Reply by Taang Sianpu on June 23, 2011 at 3:42am\nMaikha ciang a kipan a man zah khang sak ding ci lai ei.\nI vek in a tawm a tam cilo in ma i pan khop loh in hi thei nawnlo ding hi.\nI zomi.net email bang a diakdiak Kawlgam sung pan, Zogam lam a te in nak zat pha diak hi. I minam a ding in IT nasepna tawh Monthly hosting fee a ding in ma pang khawm ciat ni ci in ken zong hong zawn nuam ingh.\nA nuai ah ning.com te official announcement:\nNEW PRICING FOR NING PLUS AND PRO\nBeginning on July 20, 2011, we’ll be updating the price for Ning Plus and Ning Pro.\n$24.95 $239.90 ($19.99/month)\n$59.95 $599.90 ($49.99/month)\nPermalink Reply by Zomi Community Network on November 10, 2011 at 6:57pm\ni www.zomi.net domain name tuzawh ni 9 sung in a hunbei (expire) ding hita hi.\nExpiration Date: 2011-11-20\nCreation Date: 2001-11-20\nLast Update Date: 2010-11-21\nKum khat ai US$ 9.99 ($10) ahih man in a mapang nuam i om leh awng lai hi.\nMa pang khawm ciat ni!\nPermalink Reply by Zomi Community Network on November 12, 2011 at 10:10am\nI hosting man ding in khangto ta a khakhat in $49 hinawnlo in $59 ah hong kahto ta hi.\nKhasim sum piakna haksatna tawh pammaih kisa mahmah ta leh i hosting pen ki download (a niamzaw ah ki tuaksuk a) khakhat in $24.95/ Month kipia ahi hi.\nI site hosting pen khakhat $59.95 ah i saap kik zawh na ding in a mapang khawm kisam hi hangh.\nA mapang khawm ding pen khasim in a mapang thei ding mi 4 leh 5 bekbek om leh zong nung lam a i upload sa MP3 te, Video uploadna te hong kingah kik ding ahi hi.\nA tawm a tam cilo in ma pang khawm ding in i kizawn hi.\nPermalink Reply by David Lian on November 29, 2011 at 9:12am\nUS$10 na cih pen Domain mahn bek hi phot ci oo...\nHosting man ding pen kha khat 59.99 hi mawk aih leh hanciam mahmah kul in cei..mikmal sik hi pian in..a diakdaik in http://mail.zomi.net pen i kep cing zawh ding thupi hi..Gmail sang zongin Secure zaw cih phial ding aiteh ..mi mal im in Thang Ho pi in a nik singa a ki suah khiat bang in ong ki sing in kong kisuah khia dih veo leh muanna leh lamet na mitsuan in "maitang singhawng belh liang in ong ngen ung..."Ciimnuai Magazine...\nZomi Social Network said:\nPermalink Reply by Taang Sianpu on November 29, 2011 at 9:24am\nI sanggam Aw Ba aka Pau Sing in zong kong kihel nuam ci ei. Ama kiang panin khakhat RM. 50/ kim bang hong mapang nuam cih kiza hi. A tangtun theihna ding in i lunggulh mahmah hi. A dang tam kisam lua nawnlo ding hi. Sawm taktak leng ei teng ki kaikhawm leng zong a langval ki ngah pah ding hi.\nPermalink Reply by David Lian on November 29, 2011 at 10:39am\nnakpi takin lungdam na tawh mjuak hang ei. Tgval lai mah in piak khiat zawh kei leh bel..ci pian..\nTopa in a geelna omsa te ong tangtun pih hen la, Zonet Mail a zang te a ding diakdiak in hamphatna a hi thei ding in lunggulh pha diak ing. @Aw Ba tungahh Topa in thupha tampi ong na piaksak khol hen..\nTg. Sianpu said:


url: =Zolai hong piankhiatna ~ Paul Thangpi :: ZOMI DAILY\nZolai hong piankhiatna ~ Paul Thangpi\nposted on 24 June 2015 at 3:58 pm Lomkholna: Article, Literature, PaulThangpi\nThupatna :: Joseph Herbert Cope (Cope Topa) in Zomite anungta Pasian thu hong muam ding, Leivui pan hong lamto ding leh Niinphual pan hong domto dingin 1910 November kha ni (1) ni in Tedim hong tung hi. Zomite in Pasian thu sim theih nang leh leitung ah khuasak theih nangin 1913 kum in sim theih ding LAI hong bawlsak-a tu in Kum 100 (1913 – 2013) hong cingta hi. Tua LAI in Zomite’ nisim nuntakna, thu leh la kizopna leh Pasian thu simna in akizang ZOLAI ahihi.\nRoman Alphabet mal 20 bek tawh hong bawlsak Zolai in tel baih in, zat nuam a, Leitunga Pau tuamtuamte ahibangin kigelh thei hi. Tulaitak in Kawlgam, India leh Leitung gam tuamtuamte ah Zolai a zang mi Tulza-thum leh, tulsawm-li leh tul-li (344,000) om hi ci-in Leitung Kampau tuamtuamte akancian Ethnologue in naciamteh hi. Zomite in Zolai ihneih manin Leitungah Minam khat in hong kiciamteh-a lungdam leh angtan huai mahmah ahihi.\nZopau hong Kipatkhiatna\nLeitung ah Pau nam 7,105 omhi ci-in Linguistic Society of America in ciamteh hi. Hih Pau teng nampi (4): Indo-European (Europe lam), Sino-Tibetan (Asia Lam), Semitic (Arab, Israel, Sehnelgam lam) leh Bantu (Africa lam) cihbangin kikhen hi. Sino-Tibetan sungah Pau nampi 250 om in Tibeto-Burma Pau nam khat in kihel hi. Tibeto-Burma Paunam sungah Pau nam 400 bang om in Zopau nam khat in kihel ahihi. Minam khat a suah theih nadingin Pau neih masak kisam-a tua Pau tawh kizop theih nangin Lai neih hongkul hi.\n“Lai” cih kammal Zomite in tanglai hun pekpan ineih ahihi. English in “Script” ahk “Writings”, Sen ten “Jiaoben” ahk “Xin”, Mogolia ten “Bichig”, Tibet ten “Bod yig”, Kawl ten “Sa” cihbangin na nei uhhi. Falam, Khalkha lamte in “Ca” ci-in Kawllai pan alak ahihi. Laibu acih uhciangin “Ca ouk”, Laihuan acih uhciangin “Ca mi puai” cihbangin Lai tawh kisai Kawllai pan tampi na la uhhi. Zopau in Lai aat, Lai-aatpi (General Secretary), Lai-aat lohbu (Blank note book), Laibu, Laidal, Laihuan, Lai hawmpa, Laihawmnu, Lai-ip, Laikung, Lailu, Laimal, Laisiangtho, Laisuangpi (Black board), Laitai, Siktawhlai khetna, Zum Lai-aat cihbangin kuama kiangpan kawmlo in tanglai hunpek pan ineih ahihi. Tanglai a ih Zopau-in bang cidan Pau hilian dinghiam cih kithei cianlianlo hi. Ahizongin Tibet leh Kawl pau siksan Pau nam khat ahihi. Tibet pau leh Zopau etkaakna:\nZopau : Tibet pau\nKhat : Chick\nNih : Nih\nThum : Sum\nLi : Zhi\nNga : Nga\nMit (eye) : Mit\nNa (ill, sick, pain) : Na\nNumei, Anu (Female) : Mo\nSa (hot) : Tsha\nSa (meat) : Sha\nNga sa (fish meat) : Nya sha\nSi (die) : Shi\nZopau in mitna (eye sore) pen Tibet pau in mitna mah hipah hi. Zopau in mi nga si (five persons die) pen Tibet pau in mi nga shi mah hipah hi. Tua ahihmanin tanglai ih Zopau in Tibet pau tawh kinai-in Tibetgam pan hong piangkhia Pau ahihlam kimu thei hi.\nZomite’ Lai Neih Masakna\nI pu i pate Tibetgam pan Kawlzang kizuan in Kawlzang pan Khamtung azuat ding ciangin makai unau nihte apa in Tu leh Ta, Suan leh Paalte zat dingin Lai pua sak hi. A u adingin Savun tungah aat sak in, a nau adingin Guapum tung ah aat sak hi. A nau ahihleh Khamtung ah teng nuamlo in Zanggam ah ciah kik hi. A nau Zanggam a zuat kik zawh kum sauvei hun khat ciangin a u kep Lai teng kawtsak in nisa apho na ah Ui in tuah sak in mukik nawnlo hi (Ui in neksak hidingin ki um mawh hi). Tua hunpan kipan Zomite in Lai nei nawnlo hi kici hi.\nHibangin a mansuah takciangin a u in a nau kiangah “Lai mansuah ka hihmanin Lai hilh dingin Khamtung hong paito in” ci-in vaikhak hi. A nau zong Khamtung hong paito kik in a u te’ Lo khawhnate hong mu hi. Tua ciangin a u tenna Khua a pai ma in Lo sungteng ah hong pai masa hi. A nau in a u’ Lo khawhna Lo sung hong pai masa hi. Tua ni a u Lo kuanlo ahihmanin a nau tawh kimu khalo hi. A nau in a u Lo sungah a ma theih ngeiloh Lo khawhna van zatte, Lo hunna Thaangsiahna, Zusa Vasa matna, Lo tuilakna atuamtuamte a muhciangin hibangin ngaihsun hi “Ka u in hibangin na lamdang a thak atuamtuamte ngaihsun thei, bawl thei ahihciang Lai mangngilh loding hi. Lai ka mansuah acih hang’ hong khemna hiding hi. Kei tungah banglo khat hong bawlnuam hiding hi” ci-in ngaihsun-in a u tawh ki mulo in ciahsuk kik hi.\nHibangin a nau hong paitoh lam a u in tua ni-a Lo kuante’ tung pan thei a, ahizongin Lai ngah kik nawnlo hi. Tua hun akipan Zomite in Lai neilo-in ki omsuak hi, ci-in tangthu ah kiciamteh hi. Nidangin khangluiten Laikung, Laidal cihbang zang nailo in Suangpeek tung, Singpeek tung, Savun tung cihbang ah a zum, a hiam khatpeuh tawh Lai na at uh ahihmanin min dang nei nailo in “Lai aat” naci uhhi. Sanginn-a sang Siate Lai hilhna (black board) pen “Laisuangpi” kici hi. Nidangin Suangpeek tungah Lai ki at ngei ahihna kimu thei hi. Tuhun ciangin Laikung, Siktawhlai khetna, Computer, Laptop cihbang hong omciangin “Lai gelh” , “Lai khen”, “Lai meek”, “Lai copy”, “Lai email” cihbangin kizang hi. Tua ahihmanin nidangin Zomite in Lai nei ngei ihihna hong mu sak hi.\nPau Cin Hau Lai Zatna\nPu Pau Cin Hau Tangthu atomin: 1859 kum December kha in Tedim khua Pu Khan Lian leh Pi Cing Zam te sungpan hong piang hi. Pu Khan Lian in tapa 8 nei in Pu Pau Cin Hau pen a lina, Rev. Hau Go’ pano ahihi. Pu Kam Hau khan sungin Tedim ah teeng in Englandte hong khan ciang Lailui khua ah galtai in na teeng hi. A nungciangin Mualbem khua ah na teeng hi. Aneu tuung akipan kum 15 sung tawntung kumzawnin Khanglui ngeina biak theih khempeuh bia in, thoih theih khempeuh thoih-a dam tuanlo hi. Ni khat alungkia lua in kisiammawh, kicimtakin amah-le-amah kikaplum dingin Thau khat tawh pai khia hi. Khua nawl a tun ciangin Sakhi khat natai dihdih in a kap leh kha pahlian ahihmanin ama kithah nading Thautang om nawn lo in Sakhi khat tawh ciah kik hi.\nTuakhit akipan mangmu zelzel in Pasian in “Van leh Lei a bawl Keimah Pasian hong bia inla damna hong ngen in damna kongpia ding hi” ci hi. Pasian kiang ah damna anget leh dam takpi hi. Midang tampite thunget sak in mitampi in damna ngah hi. Tua hun laitakmah in Tedim ah Nuam Dim akici kamsang numei khat om hi. Pasian in Pi Nuam Dim tung ah “Ka thu a zeek khia dingin Pau Cin Hau ka teel hi” ci-in na gen hi. Tua bangin Pau Cin Hau Biakna hong piang hi. A sawtlo in Khamtung bup ah gamkang bangin hong kizeel hi. A tapa upa pen Pasian tamhsak in Sian Khaw Cin na phauk hi, Zomite sungah Pasian min atamh masa pen ahihi. Kum 1948 December 28 ni in Mualbem ah a leitung nuntakna nusia hi.\nPau Cin Hau Lai hong Piankhiatna: Pau Cin Hau lai in “Zotual Lai” ahk “Laipian Lai” zong kici hi. Kum 1899 in Pasian in Pu Pau Cin Hau Zomite zat ding Lai mangmuhna tawh musak hi. Tawlkhat sung Pasian in hilhin a Mangmuhnate midangte tungah a hilh theih nadingin 1902 kum in sim theih dingin Lai tawh hong bawl hi. Lai hong mukhia ahihmanin “Laipianpa Pau Cin Hau” ci-in kithei hi. Pau Cin Hau Lai in Lim tawh akisim (Logopraphic Script) Lai nam ahihi. Atuungin mal 1053 pha-a abu in bu 6 pha hi. 1931 kum in hong puah pha in Lailung tawh akisim (Alphabetic Script) Lai nam in hong pianga mal 57 pha hi. Mal 57 sung pan mal 37 te Lailung (consonants leh vowels) hi in, mal 20 te Dawngtawi (tone marks) te ahihi. Laidal tung leh Suangpek tung ah gelhin midangte na hilh sawn hi.\nPau Cin Hau Lai Kizatna: Zogam ah Sangmangten Lai hong bawlsak ma in Pau Cin Hau Lai bek kizang hi. Zogam sung bekthamloh Manipur leh Luseigam Zomite‘ tenna dongin kizel man hi. 1917 kum Piantit pai lai in Pau Cin Hau Lai zangin innlamte tawh ki thuza uhhi. Kumpite tungah lungkim lohnate a koh ciangun zong Lai dang theilo ahihmanun Pau Cin Hau Lai mah tawh na gelh uhhi.\nSangmangte in Pu Pau Cin Hau kiangah “Kipawl ni in sem khawm ni” ci-in na zol a “Kei a pen, ko gam tawh kituak dinga Pasian hong piak tuam hi-a, no a pen gamdang Biakna hi-a, ko tawh kituak lo hi” ci-in na mang nuamlo hi. 1931 kum in British and Foreign Bible Society in Pau Cin Hau Lai tawh Mualtung Thuhilhna (Mate Laisiangtho alian 5 sung) Dal 500 khen uhhi. Census of India 1931 Volume XI Part (I) laimai 194-195 sungah “Pau Cin Hau Lai” ci-in kikhum hi. Tu hunciangin Laipian (Siangsawn) Pawlpi sung ah kilim zat mahmah hi. Leitung a Sang minthang tampi pan in Lai lam Thuthuuk Kankhiatna (Research) bawlte in Pau Cin Hau Lai nalim kan mahmah uhhi.\nSangmangte Zogam ah na hongsep uhciangin Lai lo tawh maban zom theilo ahihmanin Kawllai hilh dingin Karen Siate pawlkhat hong cial uhhi. 1904 kumin Sia Shwe San Khuasak ah koih uhhi. Pasian thu a telmuh theih nadingin nitak in Lai hilhin kum khat a cin ciangin Kawllai a sim thei omta hi. Pu Hau Cin Khup in Tedimah Zum akah ciangin Kawllai sim theite amuh ciangin thupi sa ahihmanin Vuandokpa kiangah Tonzang ah Kawllai hilh ding Sia na ngen pah hi.\nVuandokpa in “A Sanginn ding leh Siainn ding na lam inla na zawh ciangin a Sia ding keiman hong vaihawm ning” ci-in na gen hi. Pu Hau Cin Khup in zong Sanginn ding leh Siainn ding lam pah in a zawh ciangin Vuandokpa thei sak pah hi. Vuandokpa leh Rev. Cope kikumin Sia Po Ko paisak in 1905 kum in Tonzang ah Kawllai sang ki hong hi. A hon tuungin Sangnaupang 40 bang pha-in kum bei kuanciangin 70 bang hong phato hi.\nKhamtung bup ah Khuasak leh Tonzang ah Sang a om masa pen hong suak hi. Tua hunlai-in Zogam ah Kawllai bek kisin ahihmanin Lai theite in a Laigelhte leh Mualsuangte Kawllai vive tawh na gelh in tudongin muhtheih dingin omlai hi. 1909 kum ciangin Kumpi in Tedim leh Lennakot ah Kumpi Kawllai Primary Sang hong hi. Tua hi in Biakna Sang (3): Khuasak, Tedim, Tonzang tawh akigawmin Sang (5) kinei hi. 1920 kum ciangin Biakna Sang (3): Theizang, Limkhai leh Dolluang ah kihong ahihmanin Zogam ah Primary Sang (7) kinei a Kawllai vive tawh kisin hi. 1923 kum ciangin Khuasak ah Biakna Sang tan (6) ciang kihong hi. 1925 kum akipan Zogam ah Kawllai kiphiat in Zolai sin kipan hi.\nJoseph Herbert Cope (Cope Topa) Tangthu atomin: Joseph Herbert Cope 1882 November 21 ni in Philadelphia, Pennsylvania, USA ah suak hi. 1899 kum in Tui kiphum hi. 1904 kum in Pennsylvania University pan B.Sc.(Bachelor of Science) Degree ngah in 1908 ciangin Rochester Theological Seminary pan B.D. (Bachelor of Divinity) ngah a tua kum July 7 ni in Ordination kipia hi. Kum 1908 September 3 ni in Elizabeth Coldwel Smith tawh pumkhat suah kitenna nei hi. Tapa 3 Joseph Howard Cope, Harry Cope leh Appleton Danforth Cope te nei uhhi. 1908 December 21 ni in Khalkha hong tung in Sangmang Carson sih tawh kituak ahihmanin Khalkha ah kum 2 om in 1910 November 1 ni in Tedim hong tung hi.\n1913 kum in a masa pen Zolai Simbu hong bawl sak hi. 1919 October kha in Zolai tawh laihawm masapen “Tedim Thukizakna Lai” hong phuankhia a editor sem hi. Kumpi’ sawlna tawh Tedim, Falam, Hakha pau tawh a bawl Laisimbu avekpi in 35 pha a 1923 November kha in kumpi in “Kaisar I Hind” cih pahtawina Ngun Medal pia hi (Kaisar German pau pan hong pai Ukpi cihna hi-in, Hindi leh Urdu pau tawh “Kaisar I Hind” akhiatna in “India gam Ukpi” hi-a England kumpi ukna India gam sunga nasep thupi asemte pahtawi na-a kipia ahihi).\n1935 June 10 ni in Colgate University in Honorary Degree Doctor of Divinity (D.D.) pia hi. Zogam simlam Mindat, Kanpetlet lamte’ ading a bawlsan laitak 1938 June 11 ni zingsang nai 5:00 hun in Gilsan leh Khuasik natna tawh Khalkha ah nong nusia in June 12 ni in Rev. A.E. Carson kivuina han kiangah kivui hi. Khamtung gam sunga a om hun khempeuh Kum 25 leh Kha 7 (ni 9,419) ahihi. Akhuan 3 vei ciahin ni 1,345 sawt hi.\nTedim Khuapi pan Taangkam (Pautang) khat hong Piankhiatna: Tedim khua Guite Pu Gui Mang in AD 1550 pawlin sat hi ci-in tangthu ah kiciamteh hi. Ahizongin kiim leh paam pan galten na sim zel ahihmanin kilal san zel, kibeel kik zel hi. 1806 kum pawl ciangin Pu Kam Hau in Lamzaang khua hausa asepna panin Tedim khua ah na teng hi. Inn leh lo kician zong neiman nailo in galten na sim zelzel ahihmanin Lamzaang khua ah ciahkik hi.\n1810 kum ciangin Pu Kam Hau (Sukte), Pu Mang Gin (Hatlang), Pu Khoi Lam (Hatzaw), Pu Pau Vum (Sukte), Pu Tel Khaat (Thawmte), Pu Lam Dong (Tawmging), Pu Kam Vial (Bawmkhai), Pu Kim Thuam (Zillom), Pu Pau Am (Samte), Pu Cin Kim (Samte) leh Pu Gen Cin (Lethil) te kipawlin Tedim ah na teng kik uhhi. Gal akici khempeuh na hungzo ahihmanin midangte in Tedim hong bel in a sawtlo in inn 30 hong pha-a Pu Kam Hau in hausapi sem hi.\n1848 kum ciangin galvai, savai, thusia, lasia, a om ciangin hoih tak-a ki uk theih nadingin Thukhun hong bawlin tuhun dong mah akizang “Kam Hau Thukhun” (Kam Hau Upadi) ahihi. Tua Thukhunte hangin Zomite sungah khat-le-khat mawh kimaisakna, kilemna, ki itna leh ki pawlkhop theihnate hong om theita hi. Tua ahihmanin Tedim khua pan in Zomite Khuatheih kipatna (civilization) hong piang ahihi.\nA sawtlo Tedim khua inn 300 hong pha in hibangin hong teeng khawm uhhi.\nBonuai veng: Tu laitak a galkap tualpi nuai nitumna lam teng hi a Pu Pau Vum leh Teizaang mi pawlkhat teeng uh hi.\nGalkap Tualpi pen Pu Khua Cin innmun ahihi.\nBotung veng: Pu Khua Cin inn tungsiah nitumna lam teng hi a Pu Za Tual leh Teizaang mi pawlkhat teeng uhhi.\nVaiphei veng: Bonuai veng pan a khanglam nisuahna lam teng hi a Vaiphei miteng teeng uhhi.\nSekzaang veng: Sakollam Ngennung lamka panin leilu lam teng hi a Guite miteng teeng uhhi.\nKhuangzaang veng: Col. Dal Za Kam inn dungto teng hi a Thahdomiteng teeng uhhi.\nKhua tuamtuam mun tuamtuam pan hong bel uh ahihmanin pau leh ham hong ki helzau gawp in asawtlo in tu laitak a ih zat Tedim pau hong piangkhia hi.\nZolai bawlnangin Tedim Tualsuak Pau kizatna: Cope Topa 1910 kum in Tedim hong tun ciangin Sihzang kampau Zomi sungpan Pu Pau Suan leh Pu Thuam Hang te Christian na suak khin uh ahihmanin amau tawh kithuah in Sihzang pau na sin pah hi. A sawtlo in hong siam in Zolai a gelh masakte Sihzang pau in na gelh hi. Zogam Leilu lam ading Lai hong bawlsak taktak ding ciangin Tedim gam sunga pau tuamtuamte sungpan bang pau zang leng mitamin thei kim pen ding, tangzai pen ding cih hong ngaihsun hi.\nTua ahihmanin 1919 kum in Tedim Vuandok Zum ah Tedim gam hausa lianteng kikhawm in gambup ah Sihzang pau zat dingin thu kisung hi. Cope Topa in “Hat Lian Bu” (Jack The Giant Killer) kici Sihzang pau tawh a gelh, laigelhloh dal 20 bang aphading tangthu khat hong simkhia hi. Tua ciangin Thado, Zo (Zou) leh Paihte kampau Zomi tengin Sihzangkam a teltheih loh lamuh hong pulak khia hi. Tua ahihmanin bang pau in Lai bawl ding cih anuai-a bangin hong kikum in hong khensat uhhi.\nTuimui hausa Pu Mang Za Thang in: “Paite pau-in bawl le hang kithei kimlo ding hi. Tedim khuapi sung-a kizang kampau tawh bawl le hang kitel kim pen ding hi” ci-in a gen ciangin Haiciin hausapa Pu Tual Pum in “Tu-a Tuimui hausapa genna pen a man hi” ci-in thukimpih hi.\nHiangzaang hausa Pu Zam Khaw Thawng in: “Ko Thahdo pau in om leh kithei kimlo ding hi. Tedim khuapi a kizang kampau tawh bawl ni” ci-in gen-a Hangken hausa Pu Kam Pum in “Tu-a Hiangzang hausapa gen pen ka thukimpih hi” ci hi.\nSaalzang hausa Pu Zaang Khaw Lian in zong: “Ko Zote pau in om leh kua mahin tel kim lo ding hi. Tedim khua akizang pau mah hi leh kitel kim pen ding hi” ci-in agen ciangin Mantuang beh Phaitu hausapa Pu Khan Thawng in “Saalzang hausapa gen pen man hi” ci-in thukimpih hi.\nA tung-a bangin hausa lian 6 te in agenna uh hausa leh upa akihel khempeuh in zong thukimpih hi. Mipite in lungkimna aneih khituh ciangin Cope Topa in kipsak-a tua hun akipan Tedim khuapi-a kizang “Tedim khuapi Tualsuak Pau” tawh Lai hong bawl sak ahihi.\n1913 kumin Cope Topa in “Tual Lai Sintawmna Bu” cih Laibu khat hong bawlsak in, tua pen Zolai akigelhcilna ahihi. 1914 kumin Sihzang Pau-a kitei La dawng 24 apha hongbawl in Zomite in Labu ihneih masak pen ahihi. 1915 kumin Zolai tawh sim theihdingin Mate Laisiangtho honggelh sak hi. 1918 kumin La dawng 100 apha Zolai tawh hong suak hi. 1919 October kha in Zolai tawh laihawm masapen “Tedim Thukizakna Lai” (The Chin Hills News) hong hawmkhia a, Cope Topa in editor sem hi. Tua laihawm sungah “Tedim mite laisim thei tampen ahih manin Tedim pau in kibawl hi”, ci in na gelh hi. 1923 kum ciangin La dawng 283 apha Zolai mahtawh hong suak leuleu hi. 1924 kum ciangin Tanbul (Primary) sang khempeuh ah Zolai tawh sin sak ding kithukim hi.\n1925 kum akipan Cope Topa hong bawlsak Zolai Tan 4 ciang Primary Sang tengah sin kipan hi. 1926 kum in Sangte ah sin dingin Zolai tawh Leitung thu leh Gamthu (Geography) hong bawlsak in, 1927 kum leh 1931 kum ciangin tua Laibute mah hong puahphat sak kik hi. 1932 kum ciangin Zolai tawh sim theihding Laisiangtho Thuciam Thak buppi hong tei sak hi. 1977 kum ciangin Laisiangtho Buppi (Thuciam Lui leh Thuciam Thak) Zolai tawh sim theih dingin kinei a Sangmangte gah mah ahihi. Cope Topa in Biakna sunga zat dingin biakna Laibu, Lai Siangtho bu, Labu cihte hong bawlsak banah Sangah sin dingin Gamthu bu (Geography), Nate’ thubu (Science), Ganan bu (Mathamatics) leh Laisimbu tuamtuamte zong hong bawlsak lai hi.\n1914 kum-a kibawl Labu neihmasak pen sunga Doxology anuai-a bang ahihi:\nThu pha khem piu hawng pia To Pa, Le tung mi hing a min phat ta,\nVan tung mi zong in To Pa Pi, Jesu, Kha Shiang Tho min phat hi.\n1915 kum-a kibawl Mate Laisiangtho 4:1-3\n“A tu ciang in a doi mang pa je et ding in a Kha Shiang Tho in Jesu gam lak a a pai pi hi. Ni sawm li le’ zan sawm li an ngawla a nung ciang in a gil hawng kiel hi. A je et pa in hawng nai a, Nang ma in Pashian ta pa n’ hi le’ hi shuang te kho mun n’ shuawk sak in a ci hi.”\n1923 kum-a kigelh Lungdamna Zawhang Laisiangtho 3:22, 28\n“Tu a nung ciang-in Zheishu in a nungzhui-te tawh Zhuda gam-ah pai uh leh tua san tak-ah amaute tawh a om khawm a tui shung-ah a phum uh hi. 3:28 Keimah in, Khazhih kah hih kei hi, Khazhih mai-ah hong pai sak pa kah hi, ken ka ci hi.”\nZopau Zolai kemcing ni\nLeitung ah Pau nam 7000 val a om sungpan Kaal 3 sim (every three week) in Pau nam (1) ta beimang hi kici hi. SIL International in agenna ah tulaitakin Kawlgam ah Pau nam 117 om in tua sung pan nam (5): Anong (kachin pau nam khat), Hpon (Kachin pau nam khat mah), Taman (Khamti, Homalin, Sagaing Division), Pali (a pau kizang nawnlo a Lai bek ki zang lai) leh Wewaw (Kayin pau) hiteng a pau mi om nawnlo hi kici hi. Tu zawh kum za khat ciangin Kawlgam ah Pau nam 50 bek kipau lai dinghi kici hi.\nTulaitak in Chin State (Zogam) sung ah Pau nam 31 om hi. Tu zawh kum 50 ciangin Pau nam 15 bek pha ding hi. Pawlkhat mangthang ding-a tua a mangthang dingte: Khongso (Paletwa), Bawm (Chin State, Mizoram, Tripura), Tuiship (Kanpalet, Paletwa), Ta-aw (Paletwa), Kaang (Mindat), Lautu (Matupi, Thantlang), Mro-khimi (Paletwa), Rawngtu (Mindat), Senthang (Khalkha, Thantlang, Gangaw, Kalay), Songlai (Paletwa), Tawr (Khalkha), Thaiphum (Matupi) cihbangte ahihi. UNESCO in a genna panin India gam-a om Pau tuamtuam a bei thei ding 196 sung panin 103 pen a bei hak nawn lo dingte hi ci hi.\nPau bangci bei thei hiam?: (1) Tu leh tate in zang nawnlo, nu leh pa te in tate ei pau siamsak zolo, hilh lo. (2) Khangthakte in zat ding maizum pih, daihpih ngamlo, a sawtna ciang pau thei nawnlo. (3) Ei Lai tawh laigelh lo-in midangte Lai tawh gelh, Lai kigelh a om loh ciang‘ sim ding zong omlo pah. Gtn. in Khasi (India gam Maghalaya State sunga om minam) te in a gamah Khasi pau sang‘in Kala pau leh English pau zangzawta ahihmanin a Pau uh sawt zang nawnlo dingin kimu uhhi. Chin State (Zogam) ah Lautu kampaute Thangtlang Myone leh Matupi Myone te ah khua 17 om-a amau pau sangin Khalkha pau leh Kawlpau lim zatzaw ahihmanin asawtlo in abei thei dingin ki ciamteh hi.\nZomite ki-en lehang i pau sawt i len zo lai ding hiam? Lungngaih huai kasa hi. Kawlgam (Mandalay, Yangon, Gunkhawm khangsiah ) ah khangthakte in Kawlpau bek zang ta hi. Zopau pau sunsun le-uh Kawlpau tawh helh in pau melmel ta uhhi. Mizogam ah nu leh pate in ei pau zang lai liamliam in, tate in Mizo pau bek zang hi. Min gelh ciangin anungah Lusei min gelh danin ..a leh ..i vive kizang ta hi. America, Asia, Australia, Europe, Nitumna gamte ah khangthak Zomite in ei pau zang nawn lo in, nu leh pate bek in zang lai hi. Tate tawh ei pau in ki ho thei nawn lo hi. Tate khangah ei pau kizang nawn lo ding cih theihsa ahihi. I Pau bei leh i Lai zong abei ding ahihi.\nTua ahihmanin Zomite in i Pau leh i Lai a bei lohna dingin bangci leng kemcing thei ding i hiam, cih lim takin ngaihsut huai hi. A hi theizah in i tate ei pau tawh hopih in siamsak sawm ding. Pawlpi leh kipawlna tuamtuamte in khangthakte adingin Zopau, Zolai leh Zongeina sinna neihzawh ciat nang hanciam ding. Zolai, Zopau tawh Laibu, Media, Journal atam theithei nei-in thapia-a i panpih ciat ding deih huai kasa hi. Zopau Zolai kemcing ni.\n(Pau Pian Thang) Offenbach, Germany\n1) Ethnologue: Languages of the World, 17th 2013 Edition by Lewis, M. Paul, Gary F. Simons and Charles D.\nFennig, Published by SIL International, Dallas, Texas, USA\n2) Gin Hau Pum Sia, “Rev. Dr. Joseph Herbert Cope (1882 – 1938)” Posted on Phuitong Liim, posted by Dr. Hau Za Cin on March 1, 2009\n3) G.K. Nang Rev. Dr., Article: “Beginning of Christianity in Mizoram and Chin Hills”\n4) G.K. Nang Rev. Dr., Article: “Pau a bei thei thu hi”, posted on Tongsan News Journal, 2009\n5) Gin Sian Pau Sia, Article: “Cope Topa Nuntakzia Tomki” Posted on Tonsan International Media Website\n6) Kam Khua Mang Pu, “Khamtunggam Tangthu le ki ukna thu”, Sukte Chronicle III pp. 19-20.\n7) Khen Za Sian Rev. Dr., Article: “Tedim Pau Icih”\n8) Khoi Lam Thang Rev., Article: “Tedim Kam”\n9) L. B. Naylor, A Practical Handbook of the Chin Language, pp. 46-47.\n10) List of Languages, Wikipedia the Free Encyclopedia\n11) Luan Za Cing Pi, “Khamtung ah Lai le Sang i neih hun”, Sukte Chronicle IX, pp. 35-38.\n12) Stephen Hre Kio Rev. Dr., Presentation: “Concerns on Chin Language” posted on Youtube\n13) Tawmging Beh Khang Tangthu Laibu: 1st Edition Published 1973,p. 37.\nPrevious: Zomi Christian Ministers Fellowship of USA Inc.\nNext: Samuel Gen leh Anna te pumkhat suahna\n26 June 2015 at 8:55 am\nnalaigelh te kapu in nitakciang aa mei kiang ah mei awi kawmaa honggengen te, hihte tangthu hi hong cihcih te kibanglian ei, kanzo mahmah cai, man mahmah ei , thupii mahmah ei, thupii mahmah cai.hiteng aman linlian hi.\nA (2) veina 21st Century Panglong muakna ~ Bob Tuangpi\nMotorcycle tailaikhat in mawtaw khat tuanphei in Accident pianggawp\nA (8) Veina Zomi Siamsin Medical Trip Tauleng khuavai Lungdampihna leh Lunghihmawhna